Giuda 1 PEV - Yuda 1 AKCB\n1Yesu Kristo somfo Yuda a ɔyɛ Yakobo nua na ɔkyerɛw krataa yi,\nƆde kɔmaa wɔn a Onyankopɔn afrɛ wɔn na wɔte Agya Onyankopɔn dɔ ne Yesu Kristo bammɔ mu:\n2Mmɔborɔhunu ne ɔdɔ a ɛdɔɔso nka mo.\n3Me nnamfonom, anka merebɔ mmɔden akyerɛw mo afa nkwagye a yɛn nyinaa te mu no ho. Nanso ɛsɛ sɛ mekyerɛw mo wɔ asɛm foforo ho na moyere mo ho gyina nokware a Onyankopɔn de ama ne nkurɔfo afebɔɔ, a ɛnsɛ sɛ wɔsesa mu da biara da no mu. 4Nnipa bi awiawia wɔn ho abɛfra yɛn mu a wɔkyea asɛm a ɛfa yɛn Nyankopɔn adom no ho ka se adom no nti ɔbra bɔne nsɛe hwee. Wonnye Yesu Kristo a ɔno nko ara ne yɛn Wura ne yɛn Awurade no nto mu. Kyerɛwsɛm no aka wɔn afɔbu a aba wɔn so no ho asɛm dedaw.\n5Ɛwɔ mu sɛ munim eyinom dedaw, nanso mepɛ sɛ mekae mo adwene wɔ gye a Awurade gyee Israelfo fii Misraim asase so na akyiri no, ɔsɛee wɔn a na wonnye asɛm no nni no ho. 6Monkae abɔfo a wodii tumi traa so ma wogyaw wɔn atenae no. Wɔagu wɔn nkɔnsɔnkɔnsɔn wɔ sum kabii mu, na Onyankopɔn de wɔn asie retwɛn da kɛse no na wabu wɔn atɛn. 7Monkae Sodom ne Gomora ne nkurow a na atwa wɔn ho ahyia no sɛ, na mu nnipa no yɛ nguamanfo. Onyankopɔn twee wɔn aso de yɛɛ nhwɛso maa wɔn a wobenya asotwe a ɛde wɔn bɛkɔ ogya a ennum da no mu.\n8Saa ɔkwan koro no ara so na adaesofo yi nam. Wugu wɔn ankasa nipadua ho fi. Wɔpo tumidi, na wɔka nsɛmmɔne fa anuonyamfo a wɔwɔ ɔsoro no ho. 9Ɔbɔfopanyin Mikael mpo nyɛɛ saa da. Bere a Mikael ne ɔbonsam repere Mose amu so a akasakasa sii wɔn ntam no mpo, wantew ɔbonsam atua, na mmom asɛm a ɔkae ara ne sɛ, “Awurade nka wʼanim.” 10Nanso saa nnipa yi tew nneɛma a wɔnte ase ho atua. Na nneɛma a wɔn abɔsu mu wɔnte ase no, sɛnea nkekaboa yɛ no, saa nneɛma koro no ara na ɛbɛsɛe wɔn.\n11Wonnue! Ɔkwan a Kain faa so no ara so na wɔnam. Sikanibere nti, wɔde wɔn ho akɔhyɛ Bileam nnaadaasɛm ase. Wɔatew Onyankopɔn so atua sɛnea Kora yɛe pɛpɛɛpɛ, eyi nti wɔbɛsɛe wɔn.\n12Wɔte sɛ nkekae fi a ɛwɔ onua aduan a ɔne wo di mu a wɔmfɛre ho. Wɔn ani ku wɔn ara wɔn ho. Na wɔte sɛ omununkum a esi na mframa bɔ no, nanso osu ntɔ. Wɔte sɛ nnua a ɛnsow aba asusowbere mu. Wɔte sɛ nnua a wɔatutu ne ntin ama awu koraa. 13Wɔte sɛ po asorɔkye a ano yɛ den a ehuru sɛ ahuru da wɔn aniwude adi. Wɔte sɛ nsoromma a ekyinkyin a Onyankopɔn de wɔn asie ɔsɛe sum kabii mu afebɔɔ.\n14Henok, Adam aseni a ɔto no so asia na ɔhyɛɛ saa nnipa yi ho nkɔm teteete sɛ, “Hwɛ, Awurade ne nʼabɔfo Kronkron mpempem reba, 15na wɔabebu mo nyinaa atɛn na wɔabu nnebɔneyɛfo nyinaa atɛn wɔ wɔn bɔne a wɔayɛ ne nsɛm a wɔaka atia Onyankopɔn no ho.” 16Bere biara, saa nnipa yi nwiinwii na wɔde mfomso to afoforo so. Wodi wɔn akɔnnɔ akyi. Wɔhoahoa wɔn ho na wɔdaadaa afoforo sɛnea ɛbɛyɛ a wɔbɛba abedi wɔn akyi.\n17Me nnamfonom, monkae nsɛm a yɛn Awurade Yesu Kristo asomafo no kae. 18Wɔkae se, “Sɛ awiei no du a nnipa a wodi mo ho fɛw na wodi wɔn akɔnnɔ akyi bɛba.” 19Eyinom ne nnipa a wɔnam wɔn akɔnnɔ so de mpaapaemu ba no. Na wonni Honhom no wɔ wɔn mu.\n20Enti, mo a moyɛ me nnamfonom, mitu mo fo sɛ, monkɔ so mmia mo gyidi mu. Mommɔ mpae wɔ Honhom Kronkron no tumi mu, 21na montena Onyankopɔn dɔ mu bere a moretwɛn yɛn Awurade Yesu Kristo wɔ nʼahummɔbɔ mu ama wama mo nkwa a enni awiei no.\n22Munhu wɔn a wɔn gyidi sua no mmɔbɔ. 23Montwe wɔn mfi ogya mu nnye wɔn nkwa. Momfa osuro nhu wɔn mmɔbɔ, na munkyi ntade a wɔn bɔne nkekae akeka mu no.\n24Na nea obetumi aso mo mu na moanhintiw, na ɔde mo asi nʼanuonyam anim sɛ nnipa a wonni dɛm wɔ ahosan mu no, 25Onyankopɔn koro a ɔnam yɛn Awurade Yesu Kristo so yɛ yɛn Agyenkwa no, ɔno na anuonyam ne kɛseyɛ ne ahoɔden ne tumi nka no mmere a atwam, ne nnɛ ne daa nyinaa. Amen.\nAKCB : Yuda 1


Asɛm Bi a Ɛkyere Adwene—Onipa Wu a, Ɔbɛkɔ So Atena Ase Anaa?\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nƆsom atitiriw dodow no ara mu nnipa gye di sɛ onipa wɔ ɔkra a enwu da\nAsɛm Bi a Ɛkyere Adwene\nOWU ne nkwa ho adwene a nnipa wɔ no dɔɔso, na ɛsono nea obiara ka. Ebinom adwene yɛ wɔn sɛ, sɛ wowu a wɔbɛkɔ so atena ase. Wosusuw sɛ ebia wɔbɛdan biribi foforo anaa wɔbɛkɔ akɔtena baabi foforo. Afoforo nso adwene yɛ wɔn sɛ wɔbɛsan awo wɔn ama wɔabɛtena ase bio. Afoforo nso deɛ, wɔn adwene ne sɛ onipa wu a, na asa.\nBaabi a yɛtetee wo anaa abusua a wufi mu nti, ebia wowɔ nea wugye di wɔ asɛm yi ho. Baabi a yewu a yɛkɔ no, nnipa dodow no ara wɔ adwene pii wɔ ho. Enti saa asɛm a ɛkyere adwene yi, obi wɔ hɔ a obetumi ama yɛanya ho nkyerɛkyerɛmu a ɛtɔ asom na ɛyɛ nokware? Anaa yebenya wɔ baabi?\nMfehaha pii ni na nyamesom akannifo akyerɛkyerɛ sɛ onipa wɔ ɔkra a enwu da. Ɔsom atitiriw dodow no ara mu nnipa gye di sɛ onipa wɔ ɔkra a enwu da; Kristofo, Hindufo, Yudafo, Nkramofo, ne ɔsom afoforo. Wɔkyerɛ sɛ, sɛ onipa wu a, ɔkra no deɛ enwu, na mmom efi nipadua no mu kɔtena ahonhom atenae. Nanso Buddhafo deɛ, wogye di sɛ sɛ obi wu na wɔsan wo no mpɛn pii a, tumi a ɛwɔ ne mu anaa n’adwene mu no bɛkɔ anigye tebea bi mu. Ɛno na wɔfrɛ no Nirvana.\nSaa nkyerɛkyerɛ ahorow yi nti, nnipa a wɔwɔ wiase dodow no ara abegye adi sɛ ehia sɛ obi wu na ama watumi akɔ wiase foforo bi mu. Saa gyidi no ama nnipa pii anya adwene sɛ gyama Onyankopɔn bɔɔ owu kaa nnipa ho, enti wɔn adwene yɛ wɔn sɛ gye sɛ obi wu ansa na wanya asetena foforo. Nanso dɛn na Bible ka fa saa asɛm yi ho? Yɛsrɛ wo, kenkan asɛm a edi hɔ no. Ebia mmuae a wubenya no bɛyɛ wo nwonwa.


Asomafo Nnwuma 27 | Intanɛt So Bible| Wiase Foforɔ Nkyerɛaseɛ\nAsomafo Nnwuma 27:1-44\n27 Afei bere a wosii gyinae sɛ yɛnkɔ Italia+ no, wɔde Paulo ne nneduafo foforo hyɛɛ ɔsraani panyin bi a wɔfrɛ no Yulio a ofi Augusto asraafokuw mu no nsa. 2 Bere a yɛkɔforoo hyɛn bi a efi Adramitio rebɛsen akɔ mmeae a ɛwowɔ Asia mantam mu no, yesii kwan so a na Aristarko+ a ɔyɛ Makedoniani a ofi Tesalonika no ka yɛn ho. 3 Ade kyee no, yegyinaa Sidon, na Yulio yii yɔnkodɔ+ adi kyerɛɛ Paulo maa no kwan sɛ ɔnkɔ ne nnamfonom nkyɛn ma wɔnhwɛ no.+ 4 Na yefi hɔ faa nsu so no, yɛde yɛn ani kyerɛɛ baabi a ɛbɛma Kipro agye yɛn afi mframa ano, efisɛ na mframa no rebɔ hyia yɛn; 5 na yɛnam po so faa Kilikia ne Pamfilia kogyinaa Mira a ɛwɔ Likia. 6 Na ɔsraani panyin no huu hyɛn bi a na efi Aleksandria+ rekɔ Italia, na ɔma yɛforoe. 7 Afei, bere a nkakrankakra yɛbrɛe de nna pii duu Knido no, yɛde yɛn ani kyerɛɛ baabi a ɛbɛma Kreta a ɛwɔ Salmone agye yɛn afi mframa ano, efisɛ na mframa no siw yɛn kwan, 8 na yɛde animia twaam hɔ beduu baabi a wɔfrɛ hɔ Hyɛn-Agyinae Pa, a Lasea kurow no bɛn hɔ no. 9 Ná yɛakyɛ, na na ɛyɛ hu sɛ yɛbɛtoa akwantu no so efisɛ na mpata da+ mmuadadi bere no mpo atwam; enti Paulo de nyansahyɛ mae, 10 ka kyerɛɛ wɔn sɛ: “Mmarima, mitumi hu sɛ po so akwantu yi betumi akowie adesɛe ne adehwere kɛse mu; ɛnyɛ hyɛn no ne emu nneɛma nko na ɛho bɛka, na mmom yɛn akra nso.”+ 11 Nanso, ɔsraani panyin no tiee ɔhyɛnkafo ne hyɛn wura no mmom sen nea Paulo kae no. 12 Afei esiane sɛ na hyɛn gyinabea hɔ nye mma awɔw bere nti, nnipa dodow no ara kae sɛ yemfi hɔ nhwɛ sɛ yebetumi akodu Foinise, Kreta hyɛn gyinabea a ɛhwɛ atifi fam apuei ne anafo fam apuei no, akodi awɔw bere no wɔ hɔ anaa. 13 Na bere a anafo fam mframa no bɔɔ brɛoo no, ɛyɛɛ wɔn sɛ nea wɔatumi ayɛ nea wɔbɔɔ wɔn tirim sɛ wɔbɛyɛ no ara, enti wotuu sɛkyɛ no de wɔn ani kyerɛɛ Kreta mpoano. 14 Nanso ankyɛ na mframa+ kɛse bi a wɔfrɛ no Eurakilo bɔɔ denneennen. 15 Na bere a ɛyeree hyɛn no denneennen na antumi annyina mframa no ano no, yegyaa mu ma ɛde yɛn kɔe. 16 Afei yɛde yɛn ani kyerɛɛ baabi a ɛbɛma supɔw ketewa bi a wɔfrɛ no Kauda agye yɛn afi mframa ano, nanso yɛbrɛɛ mu ansa na yɛn nsa reka hyɛmma+ ketewa no. 17 Na bere a wɔmaa so baa soro no, wofii ase de nneɛma kyekyeree hyɛn no; na esiane sɛ na wosuro sɛ ɛbɛkɔ akɔhwe Sirti anhweatam so nti, wohuan hyɛndua no ma ɛtwee yɛn kɔe. 18 Nanso esiane sɛ na mframa a ano yɛ den no retotow yɛn denneennen nti, ade kyee no, wofii ase yiyii hyɛn no mu nneɛma no bi tow gui;+ 19 na ne nnansa so no, wɔde wɔn nsa yiyii hyɛn no ho nneɛma tow gui. 20 Afei, bere a owia ne nsoromma ampue nna bebree, na mframa+ a ano yɛ den bɔɔ yɛn no, anidaso a ɛwɔ hɔ sɛ yebenya nkwa nyinaa fii ase yerae. 21 Bere a aduan nkaa wɔn ano bere tenten no, afei Paulo sɔre gyinaa wɔn mfinimfini+ kae sɛ: “Mmarima, nokwasɛm ni, ɛsɛ sɛ anka mutie m’afotu no na yɛansi nsu ani amfi Kreta ammehyia asiane ne adehwere a ɛte sɛɛ.+ 22 Ne nyinaa akyi no, mereka akyerɛ mo sɛ momma mo bo ntɔ mo yam, efisɛ mo mu ɔkra biako mpo renyera, gye hyɛn no nkutoo. 23 Anadwo yi me Nyankopɔn a meyɛ ne dea a mesom+ no no bɔfo+ begyinaa me nkyɛn 24 kae sɛ, ‘Paulo, nsuro. Etwa sɛ wugyina Kaesare+ anim, na hwɛ! Onyankopɔn de wɔn a wɔne wo te hyɛn yi mu nyinaa ama wo kwa.’ 25 Enti mmarima, momma mo bo ntɔ mo yam; na mewɔ Onyankopɔn mu gyidi+ sɛ ɛbɛba mu pɛpɛɛpɛ sɛnea wɔaka akyerɛ me no. 26 Nanso yɛbɛkɔ akogu supɔw bi so.”+ 27 Afei eduu anadwo a ɛto so dunan a na yɛredi akɔneaba wɔ Adria po so ɔdasum no, hyɛn mu adwumayɛfo no tee nka sɛ wɔrebɛn asase bi. 28 Na wɔtow susuhama no kɔɔ nsu no ase na wohui sɛ ɛyɛ abasam aduonu; enti wɔkɔɔ kakra na wosusuwii bio hui sɛ ɛyɛ abasam dunum. 29 Na esiane sɛ na wosuro sɛ ebia yɛbɛkɔ akɔhwe abotan so nti, wɔtow asɛkyɛ anan fii hyɛn no akyi, na afei wɔn yam a na anka ade akye. 30 Nanso bere a hyɛn no mu adwumayɛfo fii ase hwehwɛe sɛ wobeguan afi hyɛn no mu no, wɔhyɛɛ da gyaa ɔkorow ketewa no mu sii po so na ɛyɛe sɛ nea asɛkyɛ no mmom na wɔpɛ sɛ wɔtow fi hyɛn no anim gu nsu no mu, 31 enti Paulo ka kyerɛɛ ɔsraani panyin ne asraafo no sɛ: “Sɛ mmarima yi antena hyɛn yi mu a, muntumi nnya nkwa.”+ 32 Ɛnna asraafo no twaa hama a ekura hyɛmma+ no mu ma ɛkɔe. 33 Afei ade reyɛ akye no, Paulo hyɛɛ wɔn nyinaa nkuran sɛ wonnidi, na ɔkae sɛ: “Dadu nnanan ni a moakɔ so awɛn adi mmuada a momfaa aduan nkaa mo ano. 34 Mo akwahosan nti, mesrɛ mo munnidi; efisɛ mo mu biara nni hɔ a ne ti nhwi+ biako mpo bɛyera.” 35 Bere a ɔkaa eyi no, ɔno nso faa paanoo daa Onyankopɔn ase+ wɔn nyinaa anim na obubu fii ase dii. 36 Enti wɔn nyinaa ani gyei na wɔn nso fii ase didii. 37 Sɛ wɔka yɛn nyinaa bom a, na akra a yɛwɔ hyɛn no mu yɛ ahanu aduɔson asia. 38 Bere a wodidi mee no, wofii ase totow awi a ɛwɔ hyɛn no mu guu po mu sɛnea emu bɛyɛ hare.+ 39 Afei bere a ade kyee no, na wonhu asase no na mmom wohuu faka bi a ɛda mpoano, na wosii wɔn bo sɛ sɛ ɛbɛyɛ yiye a, wɔde hyɛn no bɛkɔ hɔ.+ 40 Enti wotwitwaa asɛkyɛ no ma eguu po mu, na bere koro no ara wɔsansan akyerɛkyerɛkwan hama no, na wɔmaa hyɛn no anim mframatama no so hwɛɛ mframa no ma wokoduu mpoano. 41 Bere a wokogyinaa anhweatam bi a ɛda po mfinimfini so no, hyɛn no anim kotimii na ɛkaa hɔ, na hyɛn no akyi bubui asinasin.+ 42 Afei asraafo no yɛɛ wɔn adwene sɛ wobekunkum nneduafo no sɛnea ɛbɛyɛ a obiara ntumi nguare nguan nkɔ. 43 Nanso na ɔsraani panyin no pɛ sɛ ogye Paulo nkwa, enti wamma wɔn kwan wɔ nea wɔbɔɔ wɔn tirim sɛ wɔbɛyɛ no ho. Na ɔhyɛɛ wɔn a wobetumi aguare no sɛ wɔntow wɔn ho ngu po no mu nni kan nkɔ asase so 44 na wɔn a aka no mmutubutuw ntaboo so ne hyɛn no mu nneɛma bi so. Na saa na ɛyɛe na wɔn nyinaa duu asase so dwoodwoo.+\nAsomafo Nnwuma 27


Ɔhemmaa Ester Yɛɛ N’ade Nyansa Mu | Gyidi a Edi Mũ\nOnyaa Akokoduru ne Nyansa na Odwenee Ne Nkurɔfo Ho\n1-3. (a) Ná kɔ a Ester bɛkɔ ne kunu anim wɔ ahemfie hɔ no te dɛn? (b) Ɔhene no yɛɛ n’ade dɛn wɔ n’anim a Ester bae no ho?\nESTER yɛɛ bɔkɔɔ wuraa ahemfie hɔ. Ɔrekɔ nyinaa na ne koma rebɔ paripari. Ná Persia ahemfie kɛse a ɛwɔ Susan hɔ ayɛ dinn araa ma sɛ na paane mpo tɔ fam a, wobɛte. Fa w’adwene bu sɛ ahemfie hɔ atɛm dinn na Ester te ɔno ara ne nan ase ne dede a n’atade reyɛ no. Wohwɛ sɛnea wɔasiesie ahemfie hɔ, de nkyeneduru a efi Lebanon nohoa ayɛ ɔdan no nsɛmso no a, na ahemfie hɔ yɛ fɛ yiye, nanso ɛnyɛ ɛhɔ mpo na na Ester adwene da. Ɔde n’adwene nyinaa sii ɔbarima a ɔte ahengua so a na ne nkwa wɔ ne nsam no so.\n2 Bere a Ester rebɛn ahengua no nyinaa na ɔhene no agyen n’ani rehwɛ no, na ɔteɛɛ ne sika poma no kyerɛɛ no so. Sɛ wohwɛ a, wobɛka sɛ nea ɔhene no yɛe no yɛ ade ketewaa bi, nanso ɛno na egyee Ester nkwa. Nea ɛte ne sɛ, na ɛyɛ bɔne sɛ obi bɛkɔ ɔhene anim bere a ɔmfrɛɛ no. Enti ne poma no a ɔde kyerɛɛ Ester so no kyerɛ sɛ na ɔde ne bɔne akyɛ no. Bere a Ester duu ahengua no anim no, ɔteɛɛ ne nsa kaa poma no ti de kyerɛɛ anisɔ.—Ester 5:1, 2.\nEster de ahobrɛase kyerɛe sɛ n’ani asɔ mmɔborɔhunu a ɔhene no ada no adi akyerɛ no no\n3 Ná Ɔhene Ahasweros ho biribiara kyerɛ sɛ ɔwɔ sika ne tumi kɛse. Animdefo bi ka sɛ saa bere no, na Persia ahemfo ntade bo yɛ den paa ma wɔde ba dɔla mu a, ɛbɛyɛ ɔpepem pii. Nanso, Ester hui wɔ ne kunu no anim sɛ ɛnsɛ sɛ osuro; ɔhene no maa Ester hui sɛ ɔdɔ no paa. Ɔkae sɛ: “Dɛn asɛm, Ɔhemmaa Ester? Dɛn na wuhia? Sɛ m’ahenni no mu fã mpo a, mede bɛma wo!”—Ester 5:3.\n4. Nsɛnnennen bɛn na na ɛda Ester anim?\n4 Ná Ester ada no adi dedaw sɛ ɔwɔ gyidi ne akokoduru kɛse; ná waba ɔhene no anim rebɛkasa ama ne nkurɔfo wɔ pɔw bɔne a na nnipa bi abɔ sɛ wɔbɛtɔre wɔn ase no ho. Ebesi saa bere yi de, na nneɛma akɔ yiye ama no, nanso na nsɛnnennen pii da n’anim. Ná ɛsɛ sɛ otumi ma ɔhenkɛse no gye tom sɛ ne fotufo a ogye no di paa no yɛ onipa bɔne, na wadaadaa no ma wahyɛ mmara sɛ wonkunkum Ester manfo nyinaa. Dɛn na na ɔbɛka ama ɔhene no agye no adi, na dɛn na yebetumi asua afi ne gyidi no mu?\nƆpaw ‘Bere a Ɔde Bɛkasa’ no Nyansa Mu\n5, 6. (a) Ɔkwan bɛn so na Ester de nnyinasosɛm a ɛwɔ Ɔsɛnkafo 3:1, 7 no dii dwuma? (b) Ɔkwan bɛn so na Ester daa nyansa adi bere a ɔne ne kunu kɔkasae no?\n5 So na ɛsɛ sɛ Ester ka asɛm no nyinaa kyerɛ ɔhene no wɔ baguafo no anim? Sɛ ɔyɛɛ saa a, anka ɛbɛma ɔhene no anim agu ase na ne fotufo Haman nso benya kwan ayi ne ho ano. Enti dɛn na Ester yɛe? Mfe pii ansa na asɛm yi resi no, Onyankopɔn honhom kaa Ɔhene Solomon nyansafo no ma ɔkyerɛwee sɛ: “Biribiara wɔ ne bere a wɔahyɛ ato hɔ, . . . kommyɛ wɔ ne bere, na ɔkasa nso wɔ ne bere.” (Ɔsɛnk. 3:1, 7) Ɛbɛyɛ sɛ ɔnokwafo Mordekai a ɔtetee Ester no kyerɛɛ no saa nokwasɛm yi bere a na ɔyɛ abofra no. Yebetumi aka sɛ na Ester nim mfaso a ɛwɔ so sɛ obehu ‘bere a ɔde bɛkasa.’\n6 Ester kae sɛ: “Sɛ ɔhene bɛpene so a, anka ɔhene ne Haman mmra pon a meretow ama no nnɛ no ase.” (Ester 5:4) Ɔhene no penee so na ɔma wɔkɔfrɛɛ Haman. Wuhu sɛnea Ester kaa n’asɛm nyansa mu no? Odii ne kunu ni, na ɔhwehwɛɛ bere a ɛfata paa a ɔde bɛka n’asɛnhia no akyerɛ no.—Monkenkan Mmebusɛm 10:19.\n7, 8. Ná pon a Ester dii kan towee no te dɛn, nanso dɛn nti na wanka n’asɛm ankyerɛ ɔhene no ntɛm?\n7 Yebetumi aka sɛ Ester tɔɔ ne bo ase popoo ne nsa ano, na ɔtoo pon no yɛɛ ɛho biribiara sɛnea ne kunu ani begye ho. Ɔde nsã pa nso baa apontow no ase sɛnea ɛbɛyɛ a wɔn ani begye. (Dw. 104:15) Ahasweros ani gyei araa ma ɔsan ka kyerɛɛ Ester sɛ ɔnka n’abisade. So na bere aso sɛ Ester kasa anaa?\n8 Ester anhu no saa. Mmom no, ɔsan too nsa frɛɛ ɔhene no ne Haman sɛ wɔmmra apontow foforo ase wɔ da a edi hɔ no. (Ester 5:7, 8) Dɛn nti na wanka asɛm no ntɛm? Momma yɛnkae sɛ na wɔahyɛ mmara wɔ ɔhene no din mu sɛ wonkunkum Ester manfo nyinaa. Esiane sɛ na ɛyɛ asɛnkɛse nti, na ɛsɛ sɛ Ester hwɛ hu sɛ bere a ɔbɛka asɛm no yɛ bere pa. Enti ɔtwɛnee, na ɔsan hwehwɛɛ hokwan foforo a ɔde bɛma ne kunu no ahu sɛ obu no paa.\n9. Mfaso bɛn na ɛwɔ ntoboase so, na yɛbɛyɛ dɛn atumi asuasua nea Ester yɛe no?\n9 Ntoboase yɛ su pa, nanso ɛho yɛ na. Ɛwom sɛ na asɛm no haw Ester na na ɔrepɛ kwan aka n’asɛm de, nanso ɔtɔɔ ne bo ase hwehwɛɛ bere pa a ɔde bɛyɛ saa. Yebetumi asua pii afi nea ɔyɛe no mu, efisɛ ɛtɔ mmere bi a, yɛn nyinaa hu nneɛma a ɛnkɔ yiye a ɛsɛ sɛ wɔyɛ ho biribi. Sɛ yɛpɛ sɛ yɛka ɔhaw bi ho asɛm kyerɛ obi a ɔwɔ tumi ma odi ho dwuma a, yebetumi asuasua Ester na yɛatɔ yɛn bo ase. Mmebusɛm 25:15 ka sɛ: “Ntoboase na wɔde dan ɔsahene ti, na odwo tɛkrɛma tumi bu dompe mu.” Sɛ yɛtɔ yɛn bo ase na yefi odwo mu ka yɛn asɛm wɔ bere pa mu sɛnea Ester yɛe no a, yebetumi abubu ɔsɔretia a ɛyɛ den te sɛ dompe mpo mu. So Ester Nyankopɔn, Yehowa, hyiraa ntoboase ne nyansa a ɔdaa no adi no so?\nNtoboase a Onyae Nti Ɔhene Buu Atɛntrenee Maa No\n10, 11. Bere a Haman fii apontow a edi kan no ase no, dɛn na ɛmaa ne bo fuwii, na afotu bɛn na ne yere ne ne nnamfo de maa no?\n10 Ntoboase a Ester nyae no maa anwonwasɛm pii sisii. Bere a Haman refi apontow a edi kan no ase no, na “n’ani agye ma ne koma atɔ ne yam” sɛ ɔhene ne ɔhemmaa no ahyɛ no anuonyam saa. Nanso, bere a Haman refi abankɛse no mu akɔ no, ohuu Mordekai, Yudani a na ɔmpɛ sɛ ɔbɔ ne mu ase kotow no no. Sɛnea yehui wɔ Ti 15 no mu no, na ɛnyɛ sɛ Mordekai mmu ade, na mmom na ɔmpɛ sɛ ɔyɛ biribi a etia n’ahonim na ɔsɛe ɔne Yehowa Nyankopɔn ntam. Nanso, Haman “bo fuwii.”—Ester 5:9.\n11 Bere a Haman kaa aniammɔho a Mordekai ayɛ no kyerɛɛ ne yere ne ne nnamfo no, wotuu no fo sɛ ɔmma wɔnyɛ dua a ne tenten boro mita 22, na afei ɔnsrɛ ɔhene na wɔnsɛn Mordekai wɔ so. Haman ani gyee asɛm a wɔkae no ho, na ɔyɛɛ ntɛm kodii ho dwuma.—Ester 5:12-14.\n12. Dɛn nti na ɔhene no ma wɔkenkan Ɔman no ho nsɛm kyerɛɛ no, na dɛn na ohui?\n12 Saa anadwo no, nneɛma ankɔ yiye amma ɔhene no. Bible ka sɛ: “Ɔhene antumi anka n’ani angu so,” enti ɔma wɔkenkanee Ɔman no ho nsɛm a wɔakyerɛw ato hɔ no kyerɛɛ no. Ná emu nsɛm no bi fa pɔw bɔne bi a nkurɔfo bi bɔe bere bi sɛ wobekum Ahasweros no ho. Ɔkaee saa asɛm no sɛ wɔkyeree saa nkurɔfo a na wɔpɛ sɛ wodi awu no kum wɔn. Na Mordekai a ɔbɛkaa asɛm no kyerɛɛ ɔhene no nso ɛ? Ɛhɔ ara na ɔhene ani baa ne ho so, na obisaa nea wɔayɛ ama Mordekai. Mmuae bɛn na wɔde maa no? Wobuae sɛ, wɔnyɛɛ hwee mmaa no.—Monkenkan Ester 6:1-3.\n13, 14. (a) Ɛyɛɛ dɛn na nneɛma fii ase kɔɔ bɔne maa Haman? (b) Asɛm bɛn na Haman yere ne ne nnamfo no ka kyerɛɛ no?\n13 Asɛm no yɛɛ ɔhene no ahometew ma obisae sɛ, ahemfie mpanyimfo bɛn na wɔwɔ hɔ a wobetumi aboa no ma wadi asɛm yi ho dwuma. Wɔanhu obiara wɔ ahemfie hɔ sɛ Haman. Ebia nea enti a Haman baa hɔ anɔpatutuutu saa ne sɛ na ɔrebegye tumi de akokum Mordekai. Nanso, Haman anka n’asɛm no mpo na ɔhene no bisaa no nea ɛsɛ sɛ wɔyɛ ma obi a ɔhene pɛ sɛ ɔhyɛ no anuonyam no. Haman adwene yɛɛ no sɛ ɛyɛ ɔno na ɔhene reka ne ho asɛm. Enti Haman kaa nneɛma akɛse a wɔnyɛ mma onii no. Ɔkae sɛ, wɔnhyɛ saa onipa no ahentade mfa no ntena ɔhene pɔnkɔ so, na wɔmma ahemfie panyin bi nni n’anim mfa Susan mmɔnten so, na onyi no ayɛ mma obiara nte. Worenya Haman anim ahwɛ bere a ɔtee sɛ Mordekai na ɔhene no reka ne ho asɛm no! Hena nso na ɔhene no kae sɛ onni Mordekai anim nyi no ayɛ? Haman koro yi ara!—Ester 6:4-10.\n14 Haman de amemenemfe kɔyɛɛ adwuma a ɔhene no de hyɛɛ ne nsa a na ɛyɛ den ma no sɛ ɔbɛyɛ no. Owiei no, ɔde awerɛhow yɛɛ ntɛm kɔɔ fie. Haman yere ne ne nnamfo no ka kyerɛɛ no sɛ, sɛnea nneɛma rekɔ no kyerɛ sɛ ɛrensi no yiye, na mmom obedi nkogu wɔ Yudani Mordekai anim.—Ester 6:12, 13.\n15. (a) Adepa bɛn na efii ntoboase a Ester nyae no mu bae? (b) Dɛn nti na ɛyɛ papa sɛ yɛde ‘ntoboase twɛn’?\n15 Ntoboase a Ester de twɛn da koro bio ansa na ɔde n’asɛm no reto ɔhene no anim no maa Haman ankasa gyee n’animguase. Wunnye nni sɛ Yehowa Nyankopɔn ka ho bi na ɔhene no antumi anna anadwo no? (Mmeb. 21:1) Enti, ɛnyɛ nwonwa sɛ Onyankopɔn Asɛm hyɛ yɛn nkuran sɛ yɛmfa ‘ntoboase ntwɛn’! (Monkenkan Mika 7:7.) Sɛ yɛtwɛn Onyankopɔn a, yebehu sɛ ɔkwan a ɔbɛfa so adi yɛn asɛm ama yɛn no ye koraa sen nea yɛn ankasa betumi ayɛ.\nƆde Akokoduru Kasae\n16, 17. (a) Bere bɛn na “bere” dui sɛ Ester ‘kasa’? (b) Ɔkwan bɛn so na na Ester yɛ soronko wɔ ɔhene no yere dedaw Wasti ho?\n16 Wɔ apontow a ɛto so abien no ase no, Ester hui sɛ na ɛrenyɛ papa sɛ ɔbɛma ɔhene no atwɛn bio, enti afei de, na ɛsɛ sɛ ɔka nea ɛwom biara. Nanso, na ɔbɛyɛ dɛn aka akyerɛ no? Nea ɛbae ne sɛ, ɔhene no san ka kyerɛɛ Ester sɛ ɔnka n’abisade no, na ɛno ma ɛyɛɛ mmerɛw maa no. (Ester 7:2) Afei de, na “bere” adu sɛ Ester ‘kasa.’\n17 Yebetumi aka sɛ ɛbɛyɛ sɛ Ester bɔɔ ne Nyankopɔn mpae wɔ ne tirim ansa na ɔreka asɛm yi. Ɔkae sɛ: “Ɔhene, sɛ manya w’anim dom na wobɛpene so a, anka m’abisade ne sɛ ma minnya me kra, na mesrɛ ma me manfo nso.” (Ester 7:3) Hyɛ no nsow sɛ Ester maa ɔhene no nyaa awerɛhyem sɛ nea eye wɔ n’ani so a ɔbɛka biara no obegye atom. Hwɛ sɛnea na Ester yɛ soronko koraa wɔ ɔhene no yere dedaw Wasti a ɔhyɛɛ da buu ne kunu animtiaa no ho! (Ester 1:10-12) Afei nso, Ester anka asɛm biara a ɛkyerɛ sɛ na nyansa nnim sɛ ɔhene no de ne werɛ ahyɛ Haman mu. Mmom no, Ester srɛe sɛ ɔhene no mmɔ ɔno Ester ho ban na wanhwere ne nkwa.\n18. Ɔkwan bɛn na Ester faa so de asɛm no too ɔhene no anim?\n18 N’adesrɛde no kaa ɔhene no koma, na ne ho dwiriw no. Ebia ɛbaa ɔhene no adwenem sɛ, Hena koraa na ɔde n’asɛm reba ɔhemmaa so yi? Ester toaa n’asɛm so sɛ: “Wɔatɔn me ne me manfo sɛ wonkum yɛn, ntɔre yɛn ase na wɔnsɛe yɛn. Sɛ wɔtɔn yɛn sɛ nkoa anaa mfenaa mpo a, anka mɛyɛ komm. Nanso ɛmfata sɛ biribi besi ama ɔhene mmom ahwere ade kɛse.” (Ester 7:4) Momma yɛnhyɛ no nsow sɛ, Ester kaa ɔhaw no ho asɛm pefee, nanso ɔsan de kaa ho sɛ sɛ wɔtɔn wɔn sɛ nkoa mpo a, anka ɔrenka hwee. Nanso, na saa okunkɛse no bɛma ɔhene ankasa ahwere ade kɛse ma enti na Ester ntumi nyɛ dinn wɔ ho.\n19. Dɛn na yebetumi asua afi Ester hɔ wɔ asɛm a wɔka ma ɛtɔ asom ho?\n19 Nea Ester yɛe no ma yehu sɛnea yɛne afoforo bɛkasa ama atɔ wɔn asom. Sɛ wode asɛnkɛse bi rekɔto obi a wodɔ no anaa mpo obi a ɔwɔ tumi anim a, ntoboase ne obu a wobɛda no adi, ne nokware a wobɛka no betumi aboa paa.—Mmeb. 16:21, 23.\n20, 21. (a) Ɔkwan bɛn so na Ester maa pɔw a na Haman abɔ no daa adi, na ɛmaa ɔhene no yɛɛ dɛn? (b) Dɛn na Haman yɛe bere a ɛbɛdaa adi sɛ ɔno ne ohufo a ɔbɔɔ pɔw bɔne no?\n20 Ahasweros bisae sɛ: “Hena koraa na wasi ne bo sɛ ɔbɛyɛ biribi a ɛte saa? Ɔwɔ he?” Fa w’ani bu sɛ Ester ateɛ ne nsa akyerɛ Haman so reka asɛm yi: “Ɔtamfo no ne onipa bɔnefo Haman yi.” Afei de, na obiara nhu nea asɛm no bɛkɔ akowie. Asɛm no tɔɔ Haman so. Worenya sɛnea ɛbɛyɛ sɛ ɔhene a na ne bo afuw no anim sesaa prɛko pɛ bere a ohui sɛ ne fotufo a ogye no di no adaadaa no ma ɔde ne nsa ahyɛ mmara bi ase a ɛbɛma wɔakum ɔno ankasa ne yere a ɔdɔ no no ahwɛ! Asɛm no tuu ɔhene no ma ɔde abufuw sɔre kɔɔ ne turo mu kosii sɛ ne koma tɔɔ ne yam.—Ester 7:5-7.\nEster de akokoduru daa Haman adwemmɔne no adi\n21 Bere a ɛbɛdaa adi sɛ Haman ne ohufo a ɔbɔɔ saa pɔw bɔne no, ɔsɔre kobutuw ɔhemmaa no nan ase. Bere a ɔhene san baa ɔdan no mu a obehui sɛ Haman butuw Ester ho wɔ mpa no so no, ɔde abufuw bɔɔ Haman sobo sɛ ɔpɛ sɛ ɔto ɔhemmaa no mmonnaa wɔ ɔhene ankasa fie. Afei de, na abɛyɛ owu asɛm ama Haman. Wɔkataa n’anim, na wɔde no fii hɔ. Ɛbaa saa no, ɔhene no mpanyimfo biako ka kyerɛɛ ɔhene no sɛ Haman ayɛ dua kɛse bi sɛ wɔnsɛn Mordekai wɔ so. Ɛhɔ ara na Ahasweros hyɛe sɛ wɔnkɔsɛn Haman ankasa wɔ dua no so.—Ester 7:8-10.\n22. Ɔkwan bɛn so na nea Ester yɛe no betumi aboa yɛn na yɛampa abaw, yɛankasa antia afoforo, anaa yɛn gyidi anhinhim da?\n22 Wɔ ɛnnɛ wiase a ntɛnkyea abu so yi mu no, wohwɛ a wobɛka sɛ atɛntrenee remma da. So woate nka saa da? Ester abam ammu da, wankasa antia afoforo da, na saa ara na ne gyidi nso anhinhim da. Bere a bere dui sɛ ɔka biribi a ɛnkɔ yiye ho asɛm no, ɔde akokoduru kasae, na onyaa Yehowa mu gyidi de nea aka no hyɛɛ ne nsa. Momma yɛnyɛ saa ara! Efi Ester bere so besi nnɛ no, Yehowa nsakrae. Ɔda so ara wɔ tumi a ɛboro so a ɔde bɛkyere onipa bɔne ne onitefo wɔ wɔn ankasa akwan mu sɛnea ɔyɛɛ Haman no.—Monkenkan Dwom 7:11-16.\nƆkyerɛe sɛ Odwen Yehowa ne Ne Manfo Ho\n23. (a) Dɛn na ɔhene no yɛe de tuaa Mordekai ne Ester ka? (b) Ɔkwan bɛn so na nkɔm a Yakob hyɛ faa Benyamin ho bere a na Yakob da owupa so no baa mu? (Hwɛ adaka a ɛne “ Nkɔmhyɛ Bi a Ɛbaa Mu” no.)\n23 Awiei koraa no, ɔhene no behuu onipa ko a Mordekai yɛ, sɛ ɛyɛ ɔno na ɔbɔɔ no ho ban ma wɔankum no, na ɔno ara nso ne Ester papa a ɔtetee no. Ahasweros de dibea a na Haman wɔ sɛ ɔman soafo panyin no maa Mordekai. Ɔhene no de Haman fie ne n’agyapade bebree no maa Ester, na ɔno nso de hyɛɛ Mordekai nsa.—Ester 8:1, 2.\n24, 25. (a) Dɛn nti na Ester antumi antew antena bere a pɔw bɔne a Haman bɔe no bɛdaa adi no? (b) Dɛn na Ester yɛe de ne nkwa too asiane mu bio?\n24 Saa bere yi a na Ester ne Mordekai anya wɔn ti adidi mu yi, so na ɔhemmaa no betumi atew atena anaa? Sɛ ɔyɛ saa a, na ɛbɛkyerɛ sɛ onnwen ne manfo ho. Saa bere yi nyinaa, na mmara a Haman hyɛe sɛ wonkunkum Yudafo nyinaa no retrɛw kɔ ahemman no mu baabiara. Ná Haman abɔ ntonto, anaa Pur—ɛda adi sɛ ɛyɛ ahonhonsɛm—de ahwehwɛ bere pa a ɔde bedi saa bɔne no. (Ester 9:24-26) Ná aka asram bi ansa na bere no aso, nanso na ɛda no rebɛn ntɛmntɛm. So na wobetumi adan pɔw bɔne no ani anaa?\n25 Ester dwenee ne manfo ho san de ne nkwa too asiane mu kɔɔ ɔhene no anim bio bere a na ɔntoo nsa mfrɛɛ no. Saa bere yi de, osu maa ne nkurɔfo, na ɔsrɛɛ ne kunu sɛ ontwa mmara a ɛyɛ hu no mu. Nanso, sɛ wɔhyɛ mmara bi wɔ Persia hene din mu a, na wontumi nsesa no. (Dan. 6:12, 15) Enti ɔhene no maa Ester ne Mordekai kwan sɛ wɔnhyɛ mmara foforo. Ɛnna wɔsan hyɛɛ mmara kyerɛw kɔmaa Yudafo no sɛ wɔwɔ hokwan sɛ wɔko gye wɔn ho. Apɔnkɔsotefo yɛɛ ntɛm de asɛmpa yi kɔmaa Yudafo no wɔ ahemman no mu baabiara. Afei de, na anidaso aba. (Ester 8:3-16) Yebetumi atwa sɛnea na Yudafo a wɔwɔ ahemman kɛse no mu baabiara afa wɔn akode asiesie wɔn ho ama ɔko no ho mfonini ahwɛ; sɛ wɔanhyɛ mmara foforo yi a anka wɔrentumi nyɛ saa da. Nanso, nea ɛho hia paa ne sɛ, ná “asafo Yehowa” bɛboa ne nkurɔfo anaa?—1 Sam. 17:45.\nEster ne Mordekai de mmara a wɔahyɛ no kɔmaa Yudafo a wɔwɔ Persia Ahemman no mu\n26, 27. (a) Ɔkwan bɛn so na Yehowa maa ne nkurɔfo dii wɔn atamfo no so nkonim kɛse na wɔn atamfo no dii nkogu pasaa? (b) Nkɔmhyɛ bɛn na Haman mma no a wokunkum wɔn no ma ɛbaa mu?\n26 Bere a ɛda a wɔahyɛ no dui no, na Onyankopɔn nkurɔfo ayɛ krado. Ná Persia mpanyimfo no pii mpo akɔ wɔn afã, efisɛ na asɛm no atrɛw wɔ ahemman no mu nyinaa sɛ Yudani Mordekai na ɔyɛ ɔman soafo panyin foforo. Yehowa maa ne nkurɔfo dii nkonim kɛse. Yebetumi aka sɛ Yehowa hwɛ maa Yudafo no atamfo dii nkogu pasaa de bɔɔ Yudafo no ho ban, anyɛ saa a anka nea ɛbɛba wɔn so no bɛyɛ hu paa. *—Ester 9:1-6.\n27 Bio nso, anka ɛbɛyɛ hu ama Mordekai sɛ ɔbɛfa Haman agyapade bere a saa owudifo no mma du no da so te ase. Enti wokunkum wɔn nso. (Ester 9:7-10) Ɛno maa Bible nkɔmhyɛ bi baa mu, efisɛ na Onyankopɔn aka ato hɔ dedaw sɛ wɔbɛsɛe Amalekfo a na wokyi ne nkurɔfo kɔkɔɔkɔ no korakora. (Deut. 25:17-19) Ebetumi aba sɛ na Haman mma no ka Amalekfo a wotwa to koraa a wokunkum wɔn no ho.\n28, 29. (a) Dɛn nti na Yehowa penee so maa Ester ne ne nkurɔfo kɔɔ ɔko? (b) Dɛn nti na nea Ester yɛe no yɛ nhyira ma yɛn nnɛ?\n28 Ná Ester nnyinii pii de, nanso asɛyɛde akɛse paa bɛtɔɔ no so. Emu bi ne mmara a ogyinaa ɔhene no ananmu hyɛe a ɛde ɔko ne nnipakum bae no. Ná ɛnna fam. Nanso, nea na Yehowa pɛ ne sɛ ɔbɛbɔ ne nkurɔfo ho ban na wɔn ase anhyew; ná Israel man no mu na na Mesia a wɔahyɛ ne ho bɔ no a ná ɔne adesamma nyinaa anidaso koro pɛ no befi aba! (Gen. 22:18) Ɛyɛ Onyankopɔn asomfo a wɔwɔ hɔ nnɛ no anigye sɛ wɔabehu sɛ bere a Yesu a ɔno ne Mesia no baa asase so no, ɔbaraa n’akyidifo fi saa bere no sɛ, ɛnsɛ sɛ wodi ako bio.—Mat. 26:52.\n29 Ne nyinaa mu no, Kristofo di ako wɔ honhom fam. Satan awe ahinam so paa sɛ ɔbɛsɛe gyidi a yɛwɔ wɔ Yehowa Nyankopɔn mu no. (Monkenkan 2 Korintofo 10:3, 4.) Hwɛ nhyira ara a ɛyɛ sɛ yɛanya Ester a yebetumi asuasua no! Momma yennya gyidi te sɛ Ester, na yɛmfa nyansa ne ntoboase nkasa mma ɛntɔ asom, na yennya akokoduru na yemfi yɛn pɛ mu nnwen Onyankopɔn nkurɔfo ho na yɛnkasa mma wɔn.\nNsɛmmisa a Ɛfa Ester Ho\nDɛn nti na Mordekai maa Ester waree ɔbosonsonni?\nNhomanimfo binom a wɔkyerɛ sɛ esiane sɛ Mordekai yɛ odifudepɛfo nti na ɔmaa Ester waree ɔhene no sɛnea ɛbɛyɛ a obenya anuonyam no nni nnyinaso biara. Esiane sɛ na Mordekai yɛ Yudani a odi nokware nti, na ɔrempene aware a ɛte saa so. (Deut. 7:3) Yudafo atetesɛm ka sɛ Mordekai bɔɔ mmɔden sɛ ɔremma Ester nnware ɔhene no. Ná Mordekai ne Ester yɛ ahɔho wɔ ɔman no mu, enti ebetumi aba sɛ na wonni tumi biara a ebetumi ama wɔayɛ asɛm no ho biribi, efisɛ na sodifo no yɛ otumfoɔ a wobu no sɛ onyame. Bere bi akyi no, ɛbɛdaa adi sɛ Yehowa faa Ester aware no so bɔɔ ne nkurɔfo ho ban.—Ester 4:14.\nDɛn nti na Onyankopɔn din ankasa a ɛne Yehowa no nni Ester nhoma no mu?\nƐda adi sɛ Mordekai na Onyankopɔn ma ɔkyerɛw Ester nhoma no. Ebetumi aba sɛ wɔde Ester nhoma no kaa Persiafo kyerɛwtohɔ ho ansa na akyiri yi wɔde rekɔ Yerusalem. Sɛ wɔbɔɔ Yehowa din wɔ nhoma no mu a, anka ebia ɛbɛma wɔn a wɔsom Persiafo anyame no asɛe nhoma no. Nanso, sɛnea ɛte biara no, yehu sɛ na Yehowa nsa wom. Hyɛ no nsow sɛ, wɔ mfitiase Hebri nkyerɛwee a wɔde kyerɛw Ester nhoma no mu no, wɔfaa kwan bi so de Onyankopɔn din ankasa no hyɛɛ mu. Ɛte sɛ nea wɔhyɛɛ da hyehyɛɛ nkyerɛwde a edi nsɛmfua no biara anim anaa nea etwa to no ɔkwan bi so a sɛ woka bom a, wubenya nkyerɛwde anan a egyina hɔ ma Onyankopɔn din no.\nSo abakɔsɛm a ɛwɔ Ester nhoma mu no nyɛ nokware?\nNnipa a wɔkasa tia Bible no ka sɛ Ester nhoma no mu abakɔsɛm nyɛ nokware. Nanso, animdefo binom kyerɛ sɛ onipa a ɔkyerɛw Ester nhoma no yɛ obi a na onim Persiafo ahensɛm, wɔn adansi, ne wɔn amammerɛ ho nsɛm pii. Ɛyɛ ampa sɛ wonhuu Ɔhemmaa Ester din wɔ abakɔsɛm nhoma foforo biara mu de, nanso yɛrentumi nka sɛ Ester nkutoo ne ɔdehye a wɔayi ne din afi tete abakɔsɛm mu. Afei nso, abakɔsɛm kyerɛ sɛ na ɔbarima bi a ɔyɛ Susan ahemfie panyin wɔ hɔ a na wɔfrɛ no Mardukâ—sɛnea na Persiafo bɔ edin Mordekai—wɔ bere a Ester nhoma no ka ho asɛm no mu no.\nNkɔmhyɛ Bi a Ɛbaa Mu\nBere a Ester ne Mordekai reko ama Onyankopɔn nkurɔfo nyinaa no, na wɔrema Bible nkɔmhyɛ bi aba mu. Bɛboro mfe 1,200 a na atwam no, Yehowa maa Yakob hyɛɛ ne ba biako ho nkɔm sɛ: “Benyamin bɛyɛ sɛ pataku a ɔtetew mmoa mu. Anɔpa ɔbɛwe aboa a wakyere no no, na anwummere nso ɔbɛkyɛ asade mu.” (Gen. 49:27) Benyamin asefo a wɔbaa “anɔpa,” kyerɛ sɛ, Israelfo ahenni mfitiase no bi ne Ɔhene Saul ne nnɔmmarima foforo a wɔko maa Yehowa nkurɔfo no. Wɔ Israelfo ahenni no “anwummere,” kyerɛ sɛ, ahenni no awiei mu no, Ester ne Mordekai a na wɔyɛ Benyamin asefo no ko dii Yehowa atamfo so nkonim. Ɔkwan bi so no, wɔn nso kyɛɛ asade, efisɛ Haman agyapade bebree no bedii wɔn nsam.\n^ nky. 26 Ɔhene no maa Yudafo no da biako kaa ho a wɔde bewie wɔn atamfo no koraa. (Ester 9:12-14) Ɛnnɛ mpo, afe biara, Yudafo no di saa afahyɛ no de kae saa nkonim a wodii wɔ ɔsram Adar mu no; saa da no si February awiei anaa March mfiase. Wɔfrɛ afahyɛ no Purim; edin no fi ntonto a Haman bɔe bere a na ɔpɛ sɛ ɔsɛe Israelfo no mu.\nƆkwan bɛn so na Ester daa nyansa adi wɔ hu a ohuu bere a ‘ɔde bɛkasa’ no mu?\nNhyira bɛn na ntoboase a Ester nyae no de bae?\nDɛn na Ester yɛe de daa akokoduru adi, dwenee ne nkurɔfo ho, na ɔkasa maa wɔn?\nNneɛma bɛn na woasi wo bo sɛ wobɛyɛ de asuasua Ester gyidi no?


Awiei no adu (1-27)\nMmusu soronko (5)\nWɔbɛtow sika agu mmɔnten so (19)\nWobegu asɔrefi no ho fĩ (22)\n7 Yehowa san ka kyerɛɛ me sɛ: 2 “Wo, onipa ba, nea Awurade Tumfo Yehowa aka akyerɛ Israel asaase ni: ‘Awiei! Awiei no adu ama asaase no afanan nyinaa. 3 Afei w’awiei adu, na mehwie m’abufuw agu wo so; mebu wo atɛn sɛnea w’akwan te na mama woabu w’akyiwade nyinaa ho akontaa. 4 Merenhu wo mmɔbɔ na me yam renhyehye me mma wo;+ mɛma w’akwan adan aba wo so, na mɛma woatwa w’ankasa akyiwade so aba,+ na mubehu sɛ mene Yehowa.’+ 5 “Nea Awurade Tumfo Yehowa aka ni, ‘Hwɛ, mmusu reba! Mmusu soronko bi reba.+ 6 Awiei bi nam kwan so; awiei no bɛba; ɛbɛsɔre* aba wo so. Hwɛ, ɛreba. 7 Wo a wote asaase no so, adu wo so.* Bere no reba, na da no abɛn.+ Ɛbɛyɛ gyegyeegye, na ɛrenyɛ mmepɔw so osebɔ. 8 “‘Ɛrenkyɛ koraa mɛma m’ani abere wo so,+ na mahwie m’abufuw nyinaa agu wo so;+ mebu wo atɛn sɛnea w’akwan te, na mama woabu w’akyiwade nyinaa ho akontaa. 9 Merenhu wo mmɔbɔ, na me yam renhyehye me mma wo;+ mɛma w’akwan adan aba wo so na woatwa w’ankasa akyiwade so aba, na mubehu sɛ me Yehowa na mama me nsa so atia mo.+ 10 “‘Hwɛ, ɛda no reba! Abɛn!+ Adu wo so;* abaa no afefɛw na ahantan afifi. 11 Basabasayɛ anyin abɛyɛ amumɔyɛ abaa.+ Wɔn ankasa oo, wɔn ahode oo, wɔn dɔm oo, wɔn anuonyam oo, emu biara renka. 12 Ɛbere no bɛso, na da no bedu. Mma nea ɔtɔ nnni ahurusi na nea ɔtɔn nso nnni awerɛhow, efisɛ abufuhyew aba dɔm no nyinaa so.*+ 13 Sɛ nea ɔtɔn no nya ne ti didi mu mpo a, ɔrentumi nsan nkɔ nea watɔn no ho, efisɛ anisoadehu no fa nnipa no nyinaa ho. Obiara rensan n’akyi, na wɔn bɔne nti obiara rentumi* nnye ne ho nkwa. 14 “‘Wɔahyɛn torobɛnto+ na obiara asiesie ne ho, nanso obiara nni hɔ a ɔrekɔko, efisɛ m’abufuhyew aba nnipa no nyinaa so.+ 15 Afoa* retwɛn wɔ abɔnten,+ na nsanyare a edi awu ne ɔkɔm wɔ fie. Obiara a ɔwɔ afuw mu no, afoa bekum no, na wɔn a wɔwɔ kurow mu no, ɔkɔm ne nsanyare a edi awu bɛmene wɔn.+ 16 Wɔn a wobenya wɔn ti adidi mu no beguan akɔ mmepɔw so, na wɔbɛyɛ sɛ abon mu mmorɔnoma, na obiara bɔne nti, obesi apini.+ 17 Wɔn nsa nyinaa bedwudwo, na nsu bɛteɛ afa wɔn nkotodwe ho.*+ 18 Wobefurafura awerɛhow ntama*+ na wɔn ho apopo.* Wɔn nyinaa ani bewu na wɔn nyinaa ti so apa.*+ 19 “‘Wɔbɛtow wɔn dwetɛ agu mmɔnten so, na wɔn sika kɔkɔɔ bɛyɛ wɔn tan. Yehowa abufuw da no,+ wɔn dwetɛ anaa wɔn sika kɔkɔɔ rentumi nnye wɔn. Ɛremma wɔmmee* na wɔn yafunu renyɛ ma, efisɛ ayɛ* hintidua a ɛma wɔyɛ bɔne. 20 Wɔn agude fɛfɛ no nti wɔayɛ ahantan, na wɔde ayɛ* akyiwade ahoni, kyerɛ sɛ, wɔn abosom fĩ no.+ Enti mɛma adan atantanne ama wɔn. 21 Mede bɛhyɛ* ahɔho nsa ma wɔafom, na mede ama asaase so nnebɔneyɛfo ma wɔafa no sɛ nneɛma a wɔanya afi ɔko mu, na wobegu ho fĩ. 22 “‘Meyi m’ani afi wɔn so,+ na wobegu me hintabea* ho fĩ, na akorɔmfo werɛmfo bɛba abegu ho fĩ.+ 23 “‘Yɛ nkɔnsɔnkɔnsɔn* no,+ efisɛ ntɛnkyea mogya ahyɛ asaase no so ma,+ na basabasayɛ nso ayɛ kurow no ma.+ 24 Mede aman no mu abɔnefo bɛba+ ma wɔabɛfa wɔn afi;+ mɛma ahoɔdenfo ahantan atu ayera na wɔn kronkronbea ho agu fĩ.+ 25 Sɛ wɔn ahoyeraw ba a, wɔbɛhwehwɛ asomdwoe nanso wɔrennya.+ 26 Mmusu bedi mmusu akyi, amanneɛbɔ bedi amanneɛbɔ akyi, na nnipa bɛhwehwɛ anisoadehu afi odiyifo hɔ,+ nanso mmara* bɛbɔ ɔsɔfo, na afotu* abɔ mpanyimfo.+ 27 Ɔhene bedi awerɛhow,+ na obirɛmpɔn befura ahoyeraw* na ehu bɛma asaase no sofo nsa awosow. Me ne wɔn bedi sɛnea wɔn akwan te, na sɛnea wɔabu atɛn no, saa ara na mebu wɔn atɛn, na wobehu sɛ mene Yehowa.’”+\n^ Nt., “ebenyan.”\n^ Ebetumi nso akyerɛ, “nhwiren abotiri no aba.”\n^ Kyerɛ sɛ, nea ɔtɔ agyapade oo, nea ɔtɔn oo, wɔn mu biara rennya mfaso, efisɛ ɔsɛe bɛba wɔn nyinaa so.\n^ Ebetumi nso akyerɛ, “na obiara rentumi mfa kwammɔne biara so.”\n^ Nt., “ahopopo bedura wɔn ho.”\n^ Kyerɛ sɛ, awerɛhow bɛma wɔayi wɔn ti kwabokwabo.\n^ Anaa “wɔn kra mmee.”\n^ Kyerɛ sɛ, wɔn dwetɛ ne wɔn sika kɔkɔɔ.\n^ Kyerɛ sɛ, wɔn nneɛma a wɔde sika kɔkɔɔ ne dwetɛ ayɛ no.\n^ Kyerɛ sɛ, wɔn sika kɔkɔɔ ne dwetɛ a wɔde yɛ ahoni no.\n^ Ɛbɛyɛ sɛ ɛfa Yehowa tenabea kronkron no pia mu pia no ho.\n^ Kyerɛ sɛ, mpokyerɛ a wɔde gu nkoa.\n^ Anaa “abasamtu.”


21 Akyiri yi, Dawid kɔɔ ɔsɔfo Ahimelek nkyɛn wɔ Nob.+ Bere a Ahimelek+ huu Dawid no, ne ho popoe, na obisaa no sɛ: “Dɛn nti na wo nkutoo nam na obiara nka wo ho yi?”+ 2 Ɛnna Dawid ka kyerɛɛ ɔsɔfo Ahimelek sɛ: “Ɔhene na wasoma me asɛm bi ho,+ na ɔka kyerɛɛ me sɛ, ‘Mma obiara nnhu nea enti a meresoma wo ne ɛho ahyɛde a mede ama wo no ho hwee.’ Na me ne mmerante no ahyehyɛ sɛ yebehyia wɔ baabi. 3 Na afei, sɛ wowɔ paanoo anum anaa biribi foforo biara a, mesrɛ wo fa ma me.”+ 4 Nanso ɔsɔfo no buaa Dawid sɛ: “Minni paanoo hunu biara me nsam, gye paanoo kronkron+ no, sɛ mmerante no atwe wɔn ho afi mmea ho nko ara de a.”+ 5 Ɛnna Dawid ka kyerɛɛ ɔsɔfo no sɛ: “Yɛnkɔɔ mmea ho te sɛ kan a mekɔɔ ɔsa no ara;+ ɔkwan hunu a yetui no mpo ná mmerante no ade ho tew, na nnɛ a ɛsɛ sɛ wɔn ade ho tew yi na ɛremma saa?” 6 Ɛnna ɔsɔfo no de ade kronkron+ no maa no, efisɛ na paanoo biara nni hɔ sɛ paanoo a wɔayi afi Yehowa anim no;+ da a wɔde yi no, woyiyii na wɔde paanoo a wɔatõ no foforo guu hɔ. 7 Saa da no, na Saul nkoa no mu biako a wɔasianka+ no Yehowa anim wɔ hɔ; ná ne din de Doeg,+ Edomni+ a ɔyɛ Saul nguanhwɛfo so panyin no.+ 8 Na Dawid san bisaa Ahimelek sɛ: “Wunni biribiara te sɛ peaw anaa nkrante wɔ ha? Mamfa me nkrante ne m’akode ankura, efisɛ na ehia sɛ midi ɔhene asɛm no ho dwuma ntɛm.” 9 Ɛnna ɔsɔfo no kae sɛ: “Filistini Goliat+ a wukum no wɔ Ela asasetaw+ so no nkrante no ni—ɛno na wɔde ntama akyekyere ho wɔ asɔfotade+ no akyi no. Sɛ ɛno na wopɛ a, fa, efisɛ foforo biara nni hɔ sɛ ɛno.” Na Dawid nso kae sɛ: “Ɛso bi nni hɔ. Fa ma me.” 10 Na Saul nti, Dawid sɔre toaa so guanee+ saa da no, na okoduu Gat+ hene Akis nkyɛn. 11 Na Akis nkoa ka kyerɛɛ no sɛ: “Ɛnyɛ Dawid, asase no so hene+ no ni? Ɛnyɛ oyi na wɔde asaw bɔ gyee no so+ sɛ, ‘Saul akum n’apem, Na Dawid akum ne pedu’+ no?” 12 Na Dawid de nsɛm yi siee ne koma mu, na Gat hene Akis nti, osuroe+ pii. 13 Enti ɔyɛɛ ne ho sɛ ɔbɔdamfo+ wɔn anim+ dii abɔdansɛm wɔn nsam, na ɔsensan kurow apon no ho, na ɔmaa ne ntasu sian faa ne bogyesɛ mu. 14 Ɛnna Akis ka kyerɛɛ ne nkoa no sɛ: “Hwɛ, moahu sɛ ɔbarima yi abɔ dam, na dɛn nti na mode no abrɛ me? 15 Adɛn, mihia abɔdamfo nti na mode oyi abrɛ me sɛ ɔmmɛyɛ abɔdansɛm nkyerɛ me yi? Oyi nso mmra me fie anaa?”


Exodus 12 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik Emberá (Northern) English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nWofii ase dii Twam no (1-28)\nWɔmfa mogya mfa apongua no ho (7)7)\nƆhaw 10: wokum abakan biara (29-32)\nWɔn akwantu no mfiase (33-42)\nMfe 430 no awiei (40, 41)\nTwam no ho ahyɛde (43-51)\n12 Afei Yehowa ka kyerɛɛ Mose ne Aaron wɔ Egypt asaase so sɛ: 2 “Bosome yi bɛyɛ abosome no nyinaa mfiase. Ɛbɛyɛ afe no mu bosome a edi kan ama mo.+ 3 Monka nkyerɛ Israel asafo nyinaa sɛ, ‘Bosome yi da a ɛto so du no, abusua biara mpɛ oguan+ baako mma wɔn agya fi, kyerɛ sɛ, ofi biara mpɛ oguan baako. 4 Na sɛ ofi no mufo sua sɛ wɔn nkutoo bɛwe oguan baako a, wɔne wɔn a wɔte bɛn wɔn* no nkyɛ wɔ wɔn fi, sɛnea nnipa* a wɔwɔ hɔ dodow te. Mummu wɔn dodow ano nhu dodow a ɛbɛso obiara, na monkyɛ oguan no mma ɛnso obiara so. 5 Momfa onini a wadi afe a ɔte apɔw;+ ebetumi ayɛ oguan ba anaa apɔnkye ba. 6 Momfa aboa no nsie nkosi bosome yi da a ɛto so 14,+ na Israel asafo mu no nyinaa nkum no anwummere+ a anim rebiribiri.* 7 Na ofi biara a wɔbɛwe wom no, wɔmfa mogya no mfa apongua no nnua abien a ɛwɔ nkyɛnkyɛn no ne nea ɛwɔ atifi no ho.+ 8 “‘Wɔnwe nam no anadwo no ara.+ Wɔmfa ogya ntõtõ na wɔmfa nka paanoo a mmɔkaw* nnim+ ne nhaban a ɛyɛ nwene ho nni.+ 9 Ɛnsɛ sɛ mowe no amono, na ɛnsɛ sɛ mode nsu noa; mmom momfa ogya ntõtõ. Montõtõ ne ti ne ne nan* ne ne yam ade nyinaa. 10 Munnnyaw bi mmma ade nnkye so, na sɛ ebi ka ma ade kye so a, momfa ogya nhyew.+ 11 Munni no saa kwan yi so: Mommɔ abɔso* na monhyɛ mpaboa; momfa poma nkura na munni no ntɛmntɛm. Ɛyɛ Yehowa Twam. 12 Efisɛ mɛba abɛfa Egypt asaase so anadwo yi akunkum Egypt mmakan nyinaa, efi onipa so kosi aboa so.+ Na mebu Egypt anyame nyinaa atɛn.+ Mene Yehowa. 13 Na ofi biara a mowɔ mu no, mogya no bɛyɛ sɛnkyerɛnne ama mo. Sɛ mihu mogya no a, metwam akɔ, na sɛ mede ɔsɛe ba Egypt asaase so a, ebi renka mo.+ 14 “‘Monyɛ biribi mfa nkae saa da yi wɔ mo awo ntoatoaso nyinaa mu; munni no sɛ Yehowa afahyɛ. Munni saa ahyɛde yi so afebɔɔ. 15 Ɛyɛ a momfa nnanson nni paanoo a mmɔkaw nnim.+ Da a edi kan no, munyi mmɔkaw biara mfi mo afi mu, efisɛ onipa* biara a obedi ade a mmɔkaw wom fi da a edi kan kosi da a ɛto so ason no, wobekum* no afi Israelfo mu. 16 Da a edi kan no monyɛ nhyiam kronkron, na da a ɛto so ason no nso monyɛ nhyiam kronkron. Ɛnsɛ sɛ obiara yɛ adwuma saa bere no;+ aduan a onipa* biara bedi no, ɛno nkutoo na mubetumi ayɛ. 17 “‘Munni Paanoo a Mmɔkaw Nnim Afahyɛ no,+ efisɛ saa da yi na meyi mo asafodɔm afi Egypt asaase so. Mo awo ntoatoaso nyinaa mu, monkae saa da yi; munni saa ahyɛde yi so afebɔɔ. 18 Bosome a edi kan no da a ɛto so 14 anwummere kosi da a ɛto so 21 anwummere no, munni paanoo a mmɔkaw nnim.+ 19 Na ɛnsɛ sɛ wohu mmɔkaw biara wɔ mo afi mu nnanson, efisɛ obiara a ɔde mmɔkaw bɛka n’ano no, ɔhɔho oo, Israelni oo,+ wobekum no* afi Israel asafo mu.+ 20 Munnni biribiara a mmɔkaw wom. Baabi a mote biara, paanoo a mmɔkaw nnim na ɛsɛ sɛ mudi.’” 21 Ntɛm ara na Mose frɛɛ Israel mpanyimfo+ nyinaa ka kyerɛɛ wɔn sɛ: “Momma abusua biara nkɔ ne nyɛmmoa mu nkoyi aboa ketewa* baako, na munkum aboa a mode bedi Twam no. 22 Afei momfa sommɛ* mmɔ ne mogya mu wɔ ɔsɛn mu na momfa mfa apongua no dua a ɛwɔ atifi ne abien a ɛwɔ nkyɛnkyɛn no ho. Mma obiara mmpue mmfi ne fi kosi sɛ ade bɛkye. 23 Ɛba saa na sɛ Yehowa bɛfa ɔman no mu kunkum Egyptfo no a, obehu mogya a ɛwɔ apongua no dua a ɛwɔ atifi ne abien a ɛwɔ nkyɛnkyɛn no ho no, na Yehowa betwam wɔ saa ɔpon no ho; ɔremma owu* no mma mo afi mu.+ 24 “Momma eyi nyɛ ahyɛde a mo ne mo mma bedi so afebɔɔ.+ 25 Na sɛ mudu asaase a Yehowa de bɛma mo no so sɛnea waka no a, monkɔ so nyɛ saa amanne yi.+ 26 Na sɛ mo mma bisa mo sɛ, ‘Adɛn nti na moyɛ saa amanne yi?’+ a, 27 monka sɛ, ‘Ɛyɛ Twam afɔre a yɛbɔ ma Yehowa; ɔno na bere a ɔrekunkum Egyptfo na oduu Israelfo afi ho wɔ Egypt no, otwaam a wamfa ne nsa anka obiara wɔ yɛn afi mu.’” Ɛnna nkurɔfo no kotow de wɔn anim butubutuw fam. 28 Enti Israelfo no kɔyɛɛ nea Yehowa ka kyerɛɛ Mose ne Aaron no.+ Wɔyɛɛ saa pɛpɛɛpɛ. 29 Eduu anadwo dasum no, Yehowa kum Egypt asaase no so abakan biara,+ efi Farao a ɔte agua so abakan so kosi akoa a ɔda afiase* abakan so. Okum aboa biara nso abakan.+ 30 Farao ne n’ahemfi mpanyimfo ne Egyptfo a wɔaka nyinaa sɔree saa anadwo no, na nkurɔfo sui denneennen wɔ Egypt, efisɛ ofi baako mpo nni hɔ a obi anwu wom.+ 31 Ntɛm pa ara na ɔfrɛɛ Mose ne Aaron+ anadwo no ka kyerɛɛ wɔn sɛ: “Monsɔre na mo ne Israelfo a wɔaka nyinaa mfi me man mu nkɔ. Monkɔsom Yehowa sɛnea moaka no.+ 32 Momfa mo nguan ne mo anantwi nso nkɔ sɛnea moaka no.+ Na ɛyɛ a monsrɛ nhyira mma me nso.” 33 Afei Egyptfo no kaa wɔn so sɛ wɔnyɛ ntɛm+ mfi ɔman no mu, na wɔkae sɛ, “Anyɛ saa a, yɛn nyinaa bewuwu!”+ 34 Enti nkurɔfo no faa wɔn mmɔre a ennya nkawee, na wɔde ntama kyekyeree nea wɔfɔtɔw mmɔre wom no de sisii wɔn kɔn ho. 35 Israelfo no yɛɛ nea na Mose aka no; wobisaa nneɛma a wɔde dwetɛ ayɛ ne nea wɔde sika kɔkɔɔ ayɛ, ne ntama fii Egyptfo no hɔ.+ 36 Yehowa maa nkurɔfo no nyaa Egyptfo anim dom, enti biribiara a wobisae no, wɔde maa wɔn, na wɔwerɛw Egyptfo ho.+ 37 Afei Israelfo no fii Ramese+ de wɔn ani kyerɛɛ Sukot.+ Ná wɔnam fam, na na wɔyɛ mmarima bɛyɛ 600,000; wɔankan mmofra anka ho.+ 38 Firamanfiramanfo*+ bebree nso ne wɔn kɔe, na na nguan ne anantwi ne nyɛmmoa ahorow pii nso ka wɔn ho. 39 Afei wɔde esiam a wɔafɔtɔw a wɔde fi Egypt bae no tõõ paanoo nkuruwankuruwa a mmɔkaw nnim. Nea enti a na mmɔkaw nnim ne sɛ wɔpam wɔn fii Egypt, enti wɔannya kwan anyɛ aduan a wobedi wɔ kwan so.+ 40 Mfe dodow a Israelfo de tenaa Egypt+ nyinaa si 430.+ 41 Ɛda a wodii mfe 430 wɔ hɔ no, saa da no ara na Yehowa asafodɔm no nyinaa fii Egypt asaase so kɔe. 42 Ɛbɛyɛɛ anadwo a wɔbɛyɛ biribi de akae nea Yehowa yɛ de yii wɔn fii Egypt asaase so no. Israelfo awo ntoatoaso nyinaa mu no, ɛsɛ sɛ wɔyɛ biribi de kae saa anadwo yi de hyɛ Yehowa anuonyam.+ 43 Afei Yehowa ka kyerɛɛ Mose ne Aaron sɛ: “Twam no ho ahyɛde ni: Ɛnsɛ sɛ ɔhɔho biara di bi.+ 44 Nanso sɛ obi wɔ akoa a ɔde sika atɔ no a, muntwa akoa no twetia.*+ Ɛno ansa na obetumi adi bi. 45 Ɔhɔho a wabɛtena mo mu, ne ɔpaani a omfi mo man mu rentumi nni bi. 46 Munni wɔ ofi baako mu. Mommfa nam no bi mmfi fie hɔ nnkɔ abɔnten baabiara, na mummmu ne dompe biara mu.+ 47 Ɛsɛ sɛ Israel asafo nyinaa di saa afahyɛ yi. 48 Sɛ ɔhɔho bi te mo mu na ɔpɛ sɛ odi Twam no bi de hyɛ Yehowa anuonyam a, ma ɔbarima biara a ɔwɔ ne fi ntwa twetia ansa na wabɛn ho sɛ ɔrebedi bi. Ɛno bɛma wayɛ sɛ okuromanni. Nanso ɔbarima biara a ontwaa twetia de, ɛnsɛ sɛ odi bi.+ 49 Mmara koro no ara na okuromanni ne ɔhɔho a wabɛtena mo mu bedi so.”+ 50 Enti Israelfo nyinaa yɛɛ nea Yehowa ka kyerɛɛ Mose ne Aaron no. Wɔyɛɛ saa pɛpɛɛpɛ. 51 Da no ara, Yehowa yii Israelfo ne wɔn asafodɔm fii Egypt asaase so.\n^ Nt., “ɔne nea ɔte bɛn no.”\n^ Anaa “akra.”\n^ Nt., “anwummere abien no ntam.”\n^ Biribi a ɛma esiam tu anaasɛ ɛma ɛkaw.\n^ Anaa “nnyawa.”\n^ Anaa “bɛlt.”\n^ Anaa “wobetwa.”\n^ Anaa “wobetwa ɔkra a ɔte saa no.”\n^ Kyerɛ sɛ, oguan ba anaa apɔnkye ba.\n^ Nt., “ɔhaw a ɛsɛe ade.”\n^ Nt., “amoa mu; obon mu.”\n^ Kyerɛ sɛ, nnipa a wɔnyɛ Israelfo a Egyptfo ka ho.\n^ Anaa “dua.”


Luka 24 NA-TWI - Owusɔre - Kwasida anɔpahema, mmea no - Bible Gateway\nLuka 23Yohane 1\nLuka 24 Nkwa Asem (NA-TWI)\n24 Kwasida anɔpahema, mmea no de nnuhuam ne ngo no kɔɔ ɔboda no so. 2 Woduu hɔ no, wohui sɛ wɔapirew ɔbo a wɔde hinii ɔboda no ano no afi hɔ. 3 Na wɔkɔɔ ɔboda no mu no, na Yesu amu no nna hɔ.\n4 Wɔde ahodwiriw gyina hɔ no, amonom hɔ ara, mmarima baanu bi a wɔhyehyɛ ntade fitafitaa a ani hyerɛn begyinagyinaa wɔn nkyɛn. 5 Mmea yi koma tui na wɔkotokotow wɔn na mmarima no bisaa wɔn se, “Adɛn nti na morehwehwɛ ɔteasefo wɔ awufo mu? 6 , 7 Onni ha. Wasɔre! Monnkae asɛm a ɔka kyerɛɛ mo bere a na ɔwɔ Galilea no se, ‘Etwa sɛ wɔde Kristo no hyɛ nnebɔneyɛfo nsa na wɔbɔ no asɛnnua mu na ne nnansa so wasɔre bio no?‘“\n8 Mmea no kaee asɛm no no, 9 wɔde ahoɔhare fii ɔboda no so bɛkaa nea wohui no nyinaa kyerɛɛ asuafo dubaako no ne wɔn a wɔwɔ hɔ no nyinaa. 10 Mmea a wɔkɔɔ ɔboda no so a wɔbɛkaa saa asɛm yi no ne Maria Magdalene ne Yohana ne Yakobo ne na Maria ne afoforo bi. 11 Wɔn nsɛm a wɔbɛkae no yɛɛ wɔn sɛ anansesɛm bi enti wɔannye anni.\n12 Ɛwom sɛ nnipa no annye asɛm no anni de, nanso Petro de, otuu mmirika kɔɔ ɔboda no so, kotow hwɛɛ mu, hui sɛ nwera a wɔde kyekyeree Yesu ho no gu hɔ. Ɔsan baa fie a na ɔnte nea ohui no ase.\nEmaus kwan so\n13 Da no ara asuafo no mu baanu siim sɛ wɔrekɔ akuraa bi a wɔfrɛ no Emaus a efi Yerusalem rekɔ hɔ no bɛyɛ sɛ akwansin ason. 14 Wɔrekɔ no nyinaa na asɛm a asi no ho nkɔmmɔ ara na wɔredi. 15 Wogu so redi nkɔmmɔ na wɔregye wɔn ho akyinnye no, Yesu bɛkaa wɔn ho ne wɔn bɔɔ anan kɔe. 16 Wohui sɛ obi ka wɔn ho de, nanso wɔantumi anhu sɛ ɛyɛ Yesu.\n17 Obisaa wɔn se, “Nkɔmmɔ bɛn na moredi a mo werɛ ahow mo ho yi?” 18 Na wɔn mu baako a wɔfrɛ no Kleopa bisaa no se, “Wo nko ara ne ɔhɔho a wowɔ Yerusalem a wontee nsɛm a asisi hɔ nnansa yi no?”\n19 Obisaa wɔn se, “Nsɛm bɛn?” Wobuaa no se, “Nsɛm a ɛfa Nasaretni Yesu a ɔyɛ odiyifo a ɔwɔ tumi wɔ nneyɛe ne ɔkasa mu wɔ Onyankopɔn ne nnipa nyinaa anim no ho, 20 ne sɛnea asɔfo mpanyin ne yɛn mpanyimfo kyeree no de no kɔɔ aban mu sɛ wommu no kumfɔ a wɔbɔɔ no asɛnnua mu no ho. 21 Yɛn de, na yɛn ani da so sɛ ɔno na ɔrebegye Israel, na bio nnansa ni a saa asɛm yi sii. 22 Na mmea bi nso a wɔyɛ Yesu akyidifo sɛ yɛn ara ama yɛn ho adwiriw yɛn. Wotuaa nhema kɔɔ ɔboda no so, 23 nanso wɔanhu n’amu no. Wɔsan bɛka kyerɛɛ yɛn se, wɔahu ɔsoro abɔfo ma wɔaka akyerɛ wɔn se, Yesu te ase. 24 Yɛn mu binom tuu mmirika kɔhwɛe na ampa ara, na Yesu amu no nni hɔ sɛnea mmea no kae no ara pɛ.”\n25 Yesu ka kyerɛɛ wɔn se, “Adwenemuharefo a munni gyidi; ɛyɛ mo den sɛ mubegye nea adiyifo no aka no nyinaa adi. 26 Wɔanhyɛ ho nkɔm sɛ, ɛsɛ sɛ Kristo no behu amane ansa na wakɔ n’anuonyam mu anaa?” 27 Na ofii Mose ne adiyifo no so kyerɛkyerɛɛ wɔn nsɛm a ɛfa ne ho wɔ Kyerɛwsɛm no mu no nyinaa ase.\n28 Woduu Emaus kurotia no, Yesu pɛe sɛ anka ɔtoa n’akwantu no so. 29 Nanso wɔsrɛɛ no, san no sɛ ɔnna wɔn nkyɛn, efisɛ, na ade reyɛ asa nti, ɔsanee ne wɔn kɔɔ fie. 30 Bere a wɔte adidii no, Yesu bɔɔ mpae, daa Onyankopɔn ase, faa abodoo bubuu mu de maa wɔn. 31 Amonom, wɔn ani so tetew wɔn maa afei wohui sɛ ɛyɛ Yesu. Ɛhɔ ara, otu yerae.\n32 Na afei wosisesisee wɔn ho wɔn ho sɛnea Kyerɛwsɛm no mu nsɛm a ɔka kyerɛɛ wɔn bere a na wɔnam kwan so no si fa kaa wɔn koma no.\n33 Ntɛm ara, wɔsan wɔn akyi baa Yerusalem bɛtoo asuafo dubaako no ne wɔn a na wɔka wɔn ho no sɛ wɔahyia. 34 Woduu hɔ no, wɔbɔɔ wɔn amanneɛ se, “Ampa ara, Awurade asɔre afi awufo mu. Wayi ne ho adi akyerɛ Simon.”\n35 Baanu a wofi Emaus bae no nso bɔɔ wɔn amanneɛ sɛnea Yesu bɛtoo wɔn Emaus kwan so na wɔantumi anhu sɛ ɛyɛ ɔno kosii bere a obubuu abodoo mu de maa wɔn no ansa.\n36 Wogu so rebɔ amanneɛ no, prɛko pɛ, Yesu bepuee hɔ, kyiaa wɔn se, “Asomdwoe nka mo!” 37 Wɔn nyinaa bobɔɔ birim, suroe efisɛ, na wosusuw sɛ wɔahu ɔsaman.\n38 Obisaa wɔn se, “Adɛn na mo koma atutu na munnye nni nso sɛ ɛyɛ me? 39 Monhwɛ me nsam ne me nan. Ɛyɛ me! Momfa mo nsa nka me nhwɛ; efisɛ, ɔsaman nni honam ne nnompe sɛnea muhu sɛ mewɔ bi yi.”\n40 Ɔkasa wiei no, ɔde ne nsa ne ne nan kyerɛɛ wɔn. 41 Anigyetraso ne ahodwiriw nti, amma wɔannye anni sɛ ɛyɛ ɔno. Obisaa wɔn se, “Mowɔ biribi wɔ ha a mubedi anaa?”\n42 Wɔmaa no apataa sin bi a wɔatoto 43 ma ogye wee wɔ wɔn anim hɔ ara.\n44 Na ɔka kyerɛɛ wɔn se, “Eyi ne me nsɛm a meka kyerɛɛ mo bere a na me ne mo wɔ hɔ no se, ɛsɛ sɛ biribiara a wɔakyerɛw afa me ho wɔ Mose Mmara ne Adiyifo nhoma ne Nnwom mu no ba mu.”\n45 Afei obuee wɔn adwene mu ma wɔtee Kyerɛwsɛm a ɛfa ne ho no ase. 46 Ɔka kyerɛɛ wɔn se, “Wɔakyerɛw se, ɛsɛ sɛ Kristo no hu amane na owu na ne nnansa so, wasɔre afi awufo mu. 47 Na wobefi ase wɔ Yerusalem de ne din akɔka adwensakra ne bɔnefafiri ho nsɛm akyerɛ amansan. 48 Mone eyinom nyinaa ho adansefo.\n49 “Mɛsoma Honhom Kronkron no na waba mo so sɛnea m’agya hyɛɛ ho bɔ no. Na monnkɔ baabiara; montena ha nkosi sɛ Honhom Kronkron no de tumi a efi soro no bɛba abɛhyɛ mo ma.”\n50 Yesu ne asuafo no bɔɔ anan koduu Betania kurotia na ɔmaa ne nsa so hyiraa wɔn. 51 Ogu so rehyira wɔn no wɔmaa no so kɔɔ soro. 52 Na wɔsɔree no de anigye san kɔɔ Yerusalem. 53 Na daa wɔwɔ asɔredan no mu hɔ yi Onyankopɔn ayɛ.


“Wɔn a Wotie Wo No” Benya Nkwa | Ɔwɛn-Aban Adesua\nƆwɛn-Aban—Nea Adesua Nsɛm Wom | August 2019\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Croatian Sign Language Cuban Sign Language Czech Czech Sign Language Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Sign Language Zulu\nADESUA ASƐM 33\n“Wɔn a Wotie Wo No” Benya Nkwa\n“Ma w’ani mmra wo ho ne wo nkyerɛkyerɛ so bere nyinaa. Bata eyinom ho, na sɛ woyɛ saa a, wubegye wo ho ne wɔn a wotie wo no nkwa.”—1 TIM. 4:16.\nDWOM 67 “Ka Asɛm No”\n1. Dɛn na yɛn nyinaa pɛ sɛ yɛn abusuafo yɛ?\nONUAWA bi a ne din de Pauline kaa sɛ: “Efi bere a mihuu nokware no, minyae a anka m’abusuafo nyinaa ne me akɔ Paradise. * Nea na mepɛ pa ara ne sɛ, me kunu Wayne ne yɛn ba abarimaa no bɛba abɛka me ho ama yɛasom Yehowa.” Wowɔ abusuafo a wonnya mmɛsom Yehowa anaa? Ebia wo nso wopɛ sɛ w’abusuafo bɛsom Yehowa sɛnea na Pauline hwɛ kwan no.\n2. Nsɛmmisa bɛn na yebesusuw ho wɔ adesua yi mu?\n2 Yɛrentumi nhyɛ yɛn abusuafo sɛ wontie asɛmpa no. Nanso, yebetumi ahyɛ wɔn nkuran ama wɔatie Bible mu asɛm no. (2 Tim. 3:14, 15) Adɛn nti na ɛsɛ sɛ yedi yɛn abusuafo adanse? Adɛn nti na ɛsɛ sɛ yenya tema ma wɔn? Dɛn na yebetumi ayɛ de aboa yɛn abusuafo ama wɔabɛdɔ Yehowa sɛnea yɛdɔ no no? Dɛn na asafo a yɛwom no mufo nyinaa betumi ayɛ de aboa yɛn?\nADƐN NTI NA ƐSƐ SƐ YEDI YƐN ABUSUAFO ADANSE?\n3. Sɛnea 2 Petro 3:9 ka no, adɛn nti na ɛsɛ sɛ yedi yɛn abusuafo adanse?\n3 Ɛrenkyɛ, Yehowa bɛsɛe wiase bɔne yi. “Wɔn a wɔpɛ daa nkwa” nko ara na wobenya wɔn ti adidi mu. (Aso. 13:48) Yɛde yɛn bere ne yɛn ahoɔden pii ka asɛmpa no kyerɛ nkurɔfo a wɔwɔ yɛn asasesin mu a yennim wɔn, enti ɛnyɛ nwonwa sɛ yɛpɛ sɛ yɛn abusuafo nso bɛka yɛn ho ma yɛsom Yehowa. Yehowa, yɛn Agya a ɔdɔ yɛn no ‘mpɛ sɛ obiara bɛsɛe, na mmom ɔpɛ sɛ obiara nya adwensakra.’—Kenkan 2 Petro 3:9.\n4. Yɛredi yɛn abusuafo adanse a, anhwɛ a mfomso bɛn na yebedi?\n4 Ehia sɛ yɛma ɛtena yɛn adwene mu sɛ, nkwagye asɛm a yɛka kyerɛ nkurɔfo no, ɔkwampa a yɛfa so ka wɔ hɔ, ɛnna ɔkwan a ɛmfata nso wɔ hɔ. Sɛ yɛredi obi a yennim no adanse a, ebia yɛbɛyɛ anifere. Nanso, sɛ yɛredi yɛn abusuafo adanse a, anhwɛ a yɛbɛka yɛn nsɛm penpen.\n5. Ansa na yɛbɛka asɛmpa no akyerɛ yɛn abusuafo no, dɛn na ɛsɛ sɛ yɛma ɛtena yɛn adwene mu?\n5 Yɛn mu pii wɔ hɔ a, sɛ yɛkae bere a edi kan a yedii yɛn abusuafo adanse a, na yɛanu yɛn ho; yenyae a anka yɛyɛɛ no ɔkwan foforo so. Ɔsomafo Paulo tuu Kristofo fo sɛ: “Momma mo kasa ho mmra nyam bere nyinaa na nkyene mmra mu, na moahu sɛnea ɛsɛ sɛ mubua obiara.” (Kol. 4:5, 6) Sɛ yɛne yɛn abusuafo rekasa a, eye sɛ yɛkae saa afotu yi. Yɛanyɛ saa a, yɛbɛhyɛ wɔn abufuw mmom, na ɛremma yentumi mmoa wɔn.\nDƐN NA YEBETUMI AYƐ DE ABOA YƐN ABUSUAFO?\nTema a wubenya ama w’abusuafo ne wo nneyɛe betumi adi wɔn adanse kɛse (Hwɛ nkyekyɛm 6-8) *\n6-7. Ma nhwɛso a ɛkyerɛ sɛnea ehia sɛ yenya tema ma yɛn kunu anaa yɛn yere a ɔnyɛ Yehowa somfo.\n6 Nya tema. Pauline a yɛadi kan aka ne ho asɛm no kaa sɛ: “Mfiase no, Onyankopɔn ne Bible ho asɛm nko ara na na mepɛ sɛ me ne me kunu bɔ ho nkɔmmɔ. Ná me ne no mmɔ biribi foforo biara ho nkɔmmɔ.” Nanso, na Pauline kunu Wayne nnim Bible mu papa, na na ɔnte nea na Pauline reka no ase. Wayne de, na ɛyɛ no sɛ nea ne yere dwen ho ara ne ne som. Ná ɛhaw no sɛ ebia na Pauline de ne ho rebɔ kuw bi a emufo ho yɛ hu, na ɛyɛɛ no sɛ wɔredaadaa no.\n7 Pauline gye tom sɛ na edu Memeneda ne Kwasida a, na ɔne ne nuanom Kristofo bɔ dodo, na anwummere anwummere nso na ɔyɛ saa ara. Ná ɔne wɔn bɔ wɔ asafo nhyiam ase, asɛnka mu, ne apontow ahorow ase. Pauline kaa sɛ: “Ɛtɔ da a, Wayne bɛba fie no, na obiara nni hɔ, na na ɔte nka sɛ wayɛ ankonam.” Nokwasɛm ne sɛ, Wayne yam a, na anka ne yere ne ne ba no wɔ ne nkyɛn. Ná onnim nkurɔfo a ne yere ne ne ba no ne wɔn bɔ; ɛyɛɛ Wayne sɛ nnamfo foforo a ne yere Pauline anya no ho hia no pa ara sen ɔno. Wayne kaa sɛ, obegyaa Pauline aware. Wuhu nea anka Pauline betumi ayɛ de akyerɛ sɛ ɔwɔ tema kɛse ma ne kunu?\n8. Sɛnea 1 Petro 3:1, 2 kyerɛ no, dɛn na yɛyɛ a ebetumi aka yɛn abusuafo koma pa ara?\n8 Ma wo nneyɛe nkasa. Mpɛn pii no, nea yɛyɛ ka yɛn abusuafo koma pa ara sen nea yɛka. (Kenkan 1 Petro 3:1, 2.) Akyiri yi, Pauline hui sɛ saa asɛm yi yɛ nokware. Ɔkaa sɛ: “Ná minim sɛ Wayne dɔ yɛn, na na ɛnyɛ n’adwene pa ara ne sɛ obegyaa me aware. Nanso, ka a ɔkaa sɛ obegyaa me aware no ma mihui sɛ ɛsɛ sɛ mede Yehowa akwankyerɛ yɛ adwuma. Sɛ́ anka mɛkasa pii no, mihui sɛ ɛsɛ sɛ mede me nneyɛe mmom yɛ nhwɛso pa ma no.” Pauline amfa Bible mu nsɛm ampuapua Wayne bio, na mmom ofii ase ne no bɔɔ nneɛma foforo ho nkɔmmɔ. Wayne hui sɛ ne yere reyɛ nneɛma a ɛkyerɛ sɛ ɔpɛ asomdwoe, na ohui nso sɛ ne babarima no nso reda suban pa adi. (Mmeb. 31:18, 27, 28) Bere a Wayne hui sɛ Bible mu nsɛm reboa n’abusua no, n’ani begyee Onyankopɔn Asɛm no ho pa ara.—1 Kor. 7:12-14, 16.\n9. Adɛn nti na ɛsɛ sɛ yɛkɔ so bɔ mmɔden boa yɛn abusuafo?\n9 Kɔ so bɔ mmɔden boa w’abusuafo. Yehowa ayɛ biribi a yebetumi asuasua. Yehowa ma nkurɔfo nya hokwan “daa” a wɔde betie asɛmpa no na wɔanya nkwa. (Yer. 44:4) Ɔsomafo Paulo nso ka kyerɛɛ Timoteo sɛ ɔnkɔ so mmoa afoforo. Adɛn ntia? Sɛ ɔyɛ saa a, na obegye ne ho ne wɔn a wotie no no nkwa. (1 Tim. 4:16) Yɛdɔ yɛn abusuafo, enti yɛpɛ sɛ yɛboa wɔn ma wohu nokware a ɛwɔ Onyankopɔn Asɛm mu. Bere bi akyi no, Pauline nneyɛe ne ne kasa yɛɛ nhyira maa n’abusua. Seesei, ɔne ne kunu resom Yehowa, na n’ani agye pa ara. Wɔn mmienu nyinaa yɛ akwampaefo, na Wayne yɛ asafo mu panyin.\nFA YƐN WƐBSAET NO KYERƐKYERƐ\n(Hwɛ nkyekyɛm 10) *\nYebetumi afa asɛmpa no a yɛbɛka akyerɛ yɛn abusuafo ne yɛn nneyɛe so aboa wɔn ama wɔahu Yehowa. Ɔkwan foforo nso ne sɛ yɛde yɛn Bible ho nhoma no bi bɛma wɔn. Bere bi a atwam no, na nkurɔfo ani gye ho sɛ wɔbɛkenkan yɛn nhoma, nsɛmma nhoma, ne nkratawa a yɛatintim. Nanso ɛnnɛ, nnipa pii ani gye ho sɛ wɔbɛkenkan ade wɔ Intanɛt so. Nkurɔfo pii nso ani gye ho sɛ wɔbɛhwɛ video. Nea ɛbɛyɛ na woaboa w’abusuafo ama wɔatɔ wɔn bo ase asua Yehowa nkurɔfo ho ade wɔ bere a eye ma wɔn no, kyerɛ wɔn ma wɔnkɔ jw.org® anaa wɔnhwɛ dwumadi ahorow a bosome biara ɛba JW Broadcasting® so no bi.\n10. Adɛn nti na ɛsɛ sɛ yenya abotare?\n10 Nya abotare. Sɛ yefi ase de Onyankopɔn akwankyerɛ yɛ adwuma a, ebetumi ayɛ den ama yɛn abusuafo sɛ wɔbɛte yɛn ase. Nea enti a ɛte saa ne sɛ, yɛayɛ nsakrae wɔ yɛn asetenam na yɛanya gyidi foforo. Mpɛn pii no, nea wodi kan hu ne sɛ nyamesom afahyɛ ahorow a wodi no, yɛne wɔn nni bio, na yɛnyɛ amanyɔsɛm bio. Mfiase no, ebia yɛn abusuafo binom bo befuw yɛn. (Mat. 10:35, 36) Nanso, ɛnsɛ sɛ yɛpa abaw. Sɛ yɛankɔ so ammoa wɔn amma wɔante yɛn gyidi ase a, ɛkyerɛ sɛ, yɛabu wɔn atɛn sɛ wɔmfata sɛ wonya daa nkwa. Yehowa mfa nhyɛɛ yɛn nsa sɛ yemmu afoforo atɛn; Yesu na Yehowa de saa adwuma no ahyɛ ne nsa. (Yoh. 5:22) Sɛ yenya abotare a, akyiri yi, ebia yɛn abusuafo betie asɛm a yɛka no.—Hwɛ adaka a asɛmti ne, “ Fa Yɛn Wɛbsaet No Kyerɛkyerɛ.”\n11-13. Sɛnea Alice ne n’awofo dii no, dɛn na wusua fi mu?\n11 Si w’adwene pi, nanso yɛ anifere. (Mmeb. 15:2) Yɛnhwɛ Alice. Bere a Alice suaa Yehowa ho ade no, baabi a na ɔte no, na ɔmmɛn n’awofo koraa. Ná n’awofo nnye nni sɛ Onyankopɔn wɔ hɔ, na afei nso na amanyɔsɛm adi wɔn ti. Ohui sɛ nneɛma pa a ɔresua no, ɛsɛ sɛ ɔka ho asɛm kyerɛ n’awofo ntɛm ara. Alice kaa sɛ: “Sɛ woma ɛkyɛ ansa na woaka gyidi foforo a woanya ne nneɛma foforo a woreyɛ ho asɛm akyerɛ w’abusuafo a, ɛbɛma wɔn ho adwiriw wɔn pa ara.” Ná Alice taa kyerɛw n’awofo bisa wɔn adwene wɔ Bible mu nsɛm bi a ɔhwɛ a wɔn ani begye ho ho; ebi ne nea ɛfa ɔdɔ ho. (1 Kor. 13:1-13) Ɔdaa n’awofo ase sɛ wɔtetee no na wɔhwɛɛ no, na ɔkɔkyɛɛ wɔn nneɛma. Sɛ ɔkɔsra n’awofo wɔ ne kurom a, na ɔyɛ nea obetumi biara boa ne maame ma wɔyɛ fie nnwuma. Mfiase no, bere a Alice kaa gyidi foforo a wanya no ho asɛm kyerɛɛ n’awofo no, wɔn ani annye ho.\n12 Bere a Alice kɔsraa n’awofo no, ɔkɔɔ so kenkan Bible da biara da. Alice kaa sɛ: “Wei maa me maame hui sɛ Bible ho hia me pa ara.” Saa bere no, Alice papa yɛɛ n’adwene sɛ obesua Bible sɛnea ɛbɛyɛ a obehu nea enti a ne babea no asesa. Afei nso, na ɔpɛ sɛ onya biribi a obegyina so akasa atia Bible. Alice kaa sɛ: “Memaa me papa Bible, na mekyerɛw asɛm bi hyɛɛ Bible no mu maa no.” Dɛn na efii mu bae? Alice papa annya biribiara annyina so ankasa antia Bible, na mmom nea ɔkenkanee wɔ Onyankopɔn Asɛm mu no kaa ne koma pa ara.\n13 Sɛ yɛrehyia ɔtaa mpo a, ɛsɛ sɛ yesi yɛn adwene pi, nanso ehia sɛ yɛyɛ anifere. (1 Kor. 4:12b) Yɛnhwɛ nea Alice faa mu; na ɛsɛ sɛ ogyina ɔsɔretia a ne maame de baa no so ano. Ɔkaa sɛ: “Bere a mebɔɔ asu no, me maame kaa sɛ meyɛ ‘abofra bɔne.’” Dɛn na Alice yɛe? Ɔkaa sɛ: “Mekɔɔ so kaa me som foforo no ho asɛm kyerɛɛ me maame, na mede obu ka kyerɛɛ no sɛ mabɛyɛ Yehowa Dansefo, na merensan m’akyi. Memaa me maame hui sɛ medɔ no papaapa. Yɛn mmienu nyinaa sui, na meyɛɛ aduan bi a ɛyɛ dɛ maa no. Efi saa bere no, me maame gye toom sɛ Bible rema me suban ayɛ fɛ.”\n14. Gyinae a yɛasi sɛ yɛbɛsom Yehowa no, adɛn nti na ɛnsɛ sɛ yɛma yɛn abusuafo sesa yɛn adwene?\n14 Ebetumi agye bere ansa na yɛn abusuafo ahu pa ara sɛ yɛn ani abere sɛ yɛbɛsom Yehowa. Sɛ yɛhwɛ Alice a, bere a ɔyɛe sɛ ɔbɛyɛ ɔkwampaefo na ɔrenyɛ adwuma a n’awofo pɛ sɛ ɔyɛ no, ne maame san sui bio. Nanso, Alice ansesa n’adwene. Alice kaa sɛ: “Sɛ woma w’abusuafo hyɛ wo ma wosesa w’adwene wɔ biribi ho a, anhwɛ a wɔbɛhyɛ wo sɛ sesa w’adwene wɔ nneɛma foforo nso ho. Nanso, sɛ woma w’abusuafo hu sɛ wudwen wɔn ho, na afei wusi w’adwene pi a, ebia wɔn mu bi betie wo.” Saa na Alice asɛm no kɔyɛe. Seesei n’awofo yɛ akwampaefo, na ne papa yɛ asafo mu panyin.\nDƐN NA ASAFO NO MUFO NYINAA BETUMI AYƐ DE ABOA?\nDɛn na asafo no mufo betumi ayɛ de aboa yɛn abusuafo a wɔnyɛ Yehowa asomfo? (Hwɛ nkyekyɛm 15-16) *\n15. Sɛnea Mateo 5:14-16 ne 1 Petro 2:12 kyerɛ no, sɛn na afoforo “nnwuma pa” betumi aboa yɛn abusuafo?\n15 Yehowa nam “nnwuma pa” a Kristofo asafo no mufo yɛ so twe nkurɔfo ba ne nkyɛn. (Kenkan Mateo 5:14-16; 1 Petro 2:12.) Sɛ wo kunu anaa wo yere nyɛ Yehowa Dansefo a, yemmisa sɛ, wahyia asafo a wowom mufo pɛn? Pauline a yɛadi kan aka ne ho asɛm no too nsa frɛɛ anuanom baa ne fie sɛnea ɛbɛyɛ a ne kunu Wayne behu wɔn yiye. Wayne kaa sɛnea onua baako boaa no ma ohuu sɛnea Adansefo no te ankasa. Wayne kaa sɛ: “Da koro, onua no srɛɛ kwan wɔ adwumam; nea enti a ɔyɛɛ saa ara ne sɛ ɔne me rebɛhwɛ bɔɔl. Ɛma mihui sɛ, sɛɛ ‘ɔnyɛ katee!’”\n16. Adɛn nti na ɛsɛ sɛ yɛto nsa frɛ yɛn abusuafo ma wɔba asafo nhyiam?\n16 Ɔkwan baako a eye pa ara a yɛbɛfa so aboa yɛn abusuafo ne sɛ yɛbɛto nsa afrɛ wɔn ama wɔne yɛn akɔ asafo nhyiam. (1 Kor. 14:24, 25) Asafo nhyiam a edi kan a Wayne kɔe yɛ Nkaedi. Nea enti a otumi kɔe ne sɛ, Nkaedi no baa so bere a na wapɔn adwuma, na na dwumadi no nso yɛ tia. Wayne kaa sɛ: “Mante ɔkasa a wɔmae no ase yiye, nanso nea mekae ne nkurɔfo a na wɔwɔ hɔ no. Wɔbaa me nkyɛn bɛmaa me akwaaba, na wokyiaa me nsam denneennen. Ɛma mihui sɛ wɔyɛ nnipa pa.” Ná awarefo bi adi kan ayɛ biribi de akyerɛ sɛ wodwen Pauline ho; na onuawa no ne ne kunu boa Pauline ma ɔhwɛ ne ba no wɔ asafo nhyiam ase ne asɛnka mu. Enti bere a Wayne yɛɛ n’adwene sɛ ehia sɛ ɔte gyidi foforo a Pauline anya ase yiye no, ɔka kyerɛɛ onuawa no kunu sɛ ɔne no mmesua Bible.\n17. Dɛn na ɛnsɛ sɛ yebu yɛn ho fɔ wɔ ho, nanso adɛn nti na ɛnsɛ sɛ yɛpa abaw da wɔ yɛn abusuafo ho?\n17 Yɛn yam a, anka yɛn abusuafo nyinaa abɛka yɛn ho ama yɛne wɔn asom Yehowa. Nanso, mmɔden a yɛbɛbɔ sɛ yɛbɛboa wɔn ama wɔabɛsom Onyankopɔn nyinaa akyi no, ebia wɔremma nokware no mu. Sɛ ɛba saa a, ɛnsɛ sɛ yebu yɛn ho fɔ wɔ gyinae a wɔn ankasa asi ho. Nea enti a ɛte saa ne sɛ, yɛrentumi nhyɛ obiara sɛ nea yegye di no, ɔno nso nnye nni. Nanso, sɛ w’abusuafo hu sɛ esiane sɛ wosom Yehowa nti w’ani gye a, ebetumi aboa wɔn pa ara. Ɛno nti, bɔ mpae ma wɔn. Wo ne wɔn nkasa anifere so. Kɔ so ara boa wɔn! (Aso. 20:20) Nya ahotoso sɛ Yehowa behyira mmɔden a wobɔ no so. Sɛ w’abusuafo tie asɛmpa a woka kyerɛ wɔn no a, wobenya nkwa!\nWO NE W’ABUSUAFO REDI A, WOBƐYƐ DƐN ADA SUBAN A EDIDI SO YI ADI?\n^ nky. 5 Yɛpɛ sɛ yɛn abusuafo hu Yehowa, nanso wɔn ankasa na ɛsɛ sɛ wosi gyinae sɛ wɔbɛsom no anaasɛ wɔrensom no. Adesua yi mu no, yɛbɛhwɛ nea yebetumi ayɛ na ayɛ mmerɛw ama yɛn abusuafo sɛ wobetie yɛn.\n^ nky. 1 Wɔasesa edin ahorow no bi. Adesua yi mu no, sɛ yɛka “abusuafo” a, ɛkyerɛ yɛn abusuafo a wonnya mmɛsom Yehowa.\n^ nky. 53 MFONI HO NKYERƐKYERƐMU: Onua aberante bi reboa ne papa a ɔnyɛ Yehowa somfo ama wayɛ ne kar ho adwuma. Eduu baabi no, ɔreyi video bi wɔ jw.org® akyerɛ ne papa.\n^ nky. 55 MFONI HO NKYERƐKYERƐMU: Onuawa bi ayɛ aso retie ne kunu a ɔnyɛ Yehowa somfo; ne kunu no reka nea ɛkɔɔ so wɔ ɛda no mu akyerɛ no. Akyiri yi, onuawa no ne n’abusua reyɛ biribi de agyigye wɔn ani.\n^ nky. 57 MFONI HO NKYERƐKYERƐMU: Onuawa no ato nsa afrɛ anuanom a wɔwɔ asafo a ɔwom mu aba ne fie. Wɔrebɔ mmɔden sɛ wobehu onuawa no kunu yiye. Akyiri yi, onuawa no kunu no ne no akɔ Nkaedi ase.\nMomma Mo Dɔ Mmoro So\nWo Som Adwuma Sesa a, Ɛbɛyɛ Dɛn Na W’ani Akɔ So Agye?\nYohane Suboni—Ne Nhwɛso Betumi Aboa Ama Yɛn Ani Akɔ So Agye\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM August 2019\nƆWƐN-ABAN—NEA ADESUA NSƐM WOM August 2019


Yehowa Adansefo ne Ɔsom Afoforo Bom Yɛ Asɔre Anaa?\nKENKAN WƆ Afrikaans Albanian Amharic Arabic Arabic (Lebanon) Armenian Armenian (West) Azerbaijani Basque Bassa (Cameroon) Batak (Toba) Bosnian Boulou Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chol Croatian Czech Damara Danish Dutch Ecuadorian Sign Language Edo English Estonian Ewe Faroese Fijian Finnish Fon French Ga Galician Georgian German Greek Greenlandic Guarani Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Javanese Kabiye Kachin Karen (S'gaw) Kikamba Kikuyu Kinyarwanda Kirghiz Kirundi Kongo Korean Kwanyama Kyangonde Lingala Lithuanian Luvale Malagasy Malay Malayalam Maltese Mauritian Creole Mexican Sign Language Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sunda Swahili Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tongan Tswana Turkish Turkmen Twi Uighur (Cyrillic) Ukrainian Urdu Uzbek Uzbek (Roman) Valencian Venda Vietnamese Wichi Xhosa Yoruba Zulu\nYehowa Adansefo de, yɛn ani gye ho paa sɛ yɛne nnipa a wɔkɔ asɔre ahorow bɛbɔ Bible mu nkɔmmɔ, nanso yɛne wɔn a wɔne yɛn gyidi nyɛ baako mmom nyɛ asɔre. Bible ka sɛ nokware Kristofo “akeka atoatoam pɛpɛɛpɛ.” Ade titiriw a ama atumi aba saa ne sɛ yɛn gyidi yɛ baako. (Efesofo 4:16; 1 Korintofo 1:10; Filipifo 2:2) Yɛn nyinaa gye di sɛ ɔdɔ, ayamhyehye, ne fafiri ho hia paa. Nanso ɛnyɛ ne nyinaa no no. Yɛn gyidi a yɛwɔ no, egyina Bible mu nokware nimdeɛ so. Sɛ ɛnyɛ saa a, anka yɛn gyidi yɛ kwa.—Romafo 10:2, 3.\nSɛ ɔsom a ɛsono wɔn mu biara gyidi bom yɛ asɔre a, Bible ka sɛ ɛte sɛ nea wɔretwe kɔndua a ɛmfata. Kɔndua a ɛte saa betumi asɛe Kristoni bi gyidi. (2 Korintofo 6:14-17) Ɛno nti Yesu amma n’akyidifo kwan sɛ wɔmfa wɔn ho nhyɛ gyidi afrafra mu. (Mateo 12:30; Yohane 14:6) Saa ara na Onyankopɔn Mmara a wɔnam Mose so de maa tete Israelfo no mu no, ɔbaraa wɔn sɛ wɔne nkurow a atwa wɔn ho ahyia no mmom nsom. (Exodus 34:11-14) Akyiri yi, nkurɔfo bi kae sɛ wɔbɛboa Israelfo, nanso Israelfo anokwafo no annye saa mmoa no. Sɛ wogyei a, anka ɛbɛma wɔde wɔn ho akɔhyɛ gyidi afrafra mu.—Esra 4:1-3.\nWɔn a wɔkɔ asɔre foforo no, Yehowa Adansefo ne wɔn bɔ Bible mu nkɔmmɔ anaa?\nAane. Wɔ afe 2020 mu no, Yehowa Adansefo de nnɔnhwerew 1,669,901,531 dii wɔn a wɔkɔ asɔre foforo adanse. Sɛnea ɔsomafo Paulo yɛe no, yɛn nso yɛkɔ asɛnka a, yɛbɔ mmɔden sɛ yɛbɛte “nnipa pii” nsusuwii ne wɔn gyidi ase. (1 Korintofo 9:19-22) Sɛ yɛne nkurɔfo rebɔ nkɔmmɔ a, Bible afotu a ɛka sɛ yennya “obu a emu dɔ” mma nnipa nyinaa no, yɛde yɛ adwuma.—1 Petro 3:15.\nEsiane asomdwoe ne nkabom a yɛrehwehwɛ nti, ɛsɛ sɛ yɛne ɔsom afoforo bom som anaa? Wuhu nea Bible ka wɔ asɛm no ho a, ɛbɛyɛ wo nwonwa.\nShare Share Yehowa Adansefo ne Ɔsom Afoforo Bom Yɛ Asɔre Anaa?\nYehowa Adansefo Gye Di sɛ Wɔn Nko Ara na Wobenya Nkwa Anaa?


San Bra Onyankopɔn Nkyɛn—‘Wo Kra Hwɛfoɔ ne Wɛmfoɔ’ No (1 Petro 2:25)\nKENKAN WƆ Abua Afrikaans Albanian American Sign Language Amharic Arabic Armenian Australian Sign Language Aymara Azerbaijani Azerbaijani (Cyrillic) Baoule Basque Bassa (Cameroon) Bengali Bicol Bislama Boulou Bulgarian Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Colombian Sign Language Croatian Czech Damara Dangme Danish Douala Drehu Dutch Edo Efik English Estonian Ewe Fijian Finnish Finnish Sign Language French French Sign Language Ga Galician Georgian German Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kwangali Kwanyama Lamba Latvian Lenje Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mambwe-Lungu Marathi Marshallese Mauritian Creole Maya Mexican Sign Language Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Niuean Norwegian Nyaneka Nyungwe Nzema Okpe Oromo Ossetian Otetela Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tongan Totonac Tshiluba Tshwa Tsonga Tswana Turkish Turkmen Twi Tzotzil Ukrainian Umbundu Urdu Urhobo Uruund Uzbek Valencian Venda Venezuelan Sign Language Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\nSan Bra ‘Wo Kra Hwɛfoɔ ne Wɛmfoɔ’ no Nkyɛn\nNsɛnnennen a yɛkaa ho asɛm wɔ nhomawa yi mu no bi fa wo ho anaa? Sɛ saa a, ɛnyɛ wo nko ara na woahyia asɛm a ɛte saa. Onyankopɔn asomfo anokwafo pii a wɔtenaa ase tete ne nnɛ nyinaa ahyia nsɛnnennen a ɛte saa. Sɛnea Yehowa boaa wɔn ma wɔgyinaa wɔn haw ano no, saa ara na ɔbɛboa wo nso ma woadi saa nsɛnnennen no so.\n“Afei mebɛgye toom sɛ Yehowa nnyaw me; nea na ɛhia sɛ meyɛ ara ne sɛ mɛsan aba Yehowa nkyɛn”\nNYA awerɛhyem sɛ, sɛ wosan ba Yehowa nkyɛn a, ɔbɛgye wo. Ɔbɛboa wo ma woagyina wo dadwene ano, na woayi ɛyaw biara afi wo mu. Afei wobɛnya ahonim pa na ama woanya asomdwoe ne akomatɔyam. Ɛno bɛka wo ma wo ne wo nuanom Kristofo asan asom Yehowa bio. W’asɛm no bɛyɛ te sɛ nea tete Kristofo binom faa mu no. Ɔsomafo Petro ka kyerɛɛ wɔn sɛ: “Na anka mote sɛ nnwan a wɔayera; nanso seesei moasan aba mo kra hwɛfoɔ ne wɛmfoɔ nkyɛn.”—1 Petro 2:25.\nYehowa nkyɛn a wobɛsan akɔ no ne ade a ɛyɛ sen biara a wobɛtumi ayɛ. Adɛn ntia? Wobɛma Yehowa koma atɔ ne yam. (Mmebusɛm 27:11) Sɛnea wonim no, Yehowa wɔ atenka, na nea yɛyɛ biara bɛtumi ama n’ani agye anaa ama ne werɛ ahow. Ɛwom, Yehowa nhyɛ yɛn sɛ yɛnnɔ no anaa yɛnsom no. (Deuteronomium 30:19, 20) Bible ho ɔbenfo bi kyerɛkyerɛ mu sɛ: “Obi komam asɛm deɛ, obi ntumi nhu, gye sɛ ɔno ara.” Sɛ yɛfi yɛn koma nyinaa mu som Yehowa a, yɛbɛtumi ahu nea ɛwɔ yɛn koma mu. Sɛ yɛyɛ saa a, na yɛde akyɛde a ɛsom bo rema Yehowa. Nea ɛkyerɛ ne sɛ, yɛde yɛn ho nyinaa rema no, na yɛma ne koma di ahurusi. Nokwasɛm ni, sɛ yɛfi yɛn koma nyinaa mu som Yehowa a, anigye a yɛnya no sen biribiara.—Asomafoɔ Nnwuma 20:35; Adiyisɛm 4:11.\nBio nso, sɛ wosan fi ase som Yehowa a, wobɛnya wo honhom fam ahiade. (Mateo 5:3) Ɔkwan bɛn so? Nnipa a wɔwɔ wiase baabiara taa bisa sɛ, ‘Dɛn nti na yɛwɔ wiase?’ Wɔpɛ sɛ wɔhu nea enti a yɛwɔ wiase. Ɛhia sɛ nnipa nya saa asɛm yi ho mmuaeɛ efisɛ bere a Yehowa bɔɔ wɔn no, ɔde hyɛɛ wɔn mu. Ɔbɔɔ yɛn sɛ yɛbɛsom no ma yɛanya akomatɔyam. Sɛ yɛhu sɛ Yehowa ho dɔ a yɛwɔ nti na yɛresom no a, yɛbɛnya akomatɔyam kɛse.—Dwom 63:1-5.\nYɛpɛ sɛ wohu sɛ Yehowa pɛ sɛ wosan ba ne nkyɛn. Wobɛyɛ dɛn ahu saa? Susu asɛm yi ho hwɛ: Yɛbɔɔ mpae paa ansa na yɛreyɛ saa nwoma yi. Ebia Kristofo asafo no mu panyin bi anaa wo yɔnko gyidini bi na ɔde nwoma yi maa wo. Afei wo koma kaa wo ma wokenkanee, na wode emu nsɛm no yɛɛ adwuma. Wei nyinaa kyerɛ sɛ Yehowa werɛ mfii wo. Mmom no, ɔde nkakrankakra retwe wo aba ne nkyɛn bio.—Yohane 6:44.\nSɛ yɛhu sɛ Yehowa werɛ mfi n’asomfo a wɔayera a, ɛbɛtumi akyekye yɛn werɛ. Saa na onuawa bi a ne din de Donna hui. Ɔkaa sɛ: “Metwee me ho fii nokware no ho nkakrankakra, nanso na metaa dwendwene asɛm a ɛwɔ Dwom 139:23, 24 no ho. Ɛhɔ ka sɛ: ‘O Onyankopɔn, pɛɛpɛɛ me mu, na hunu deɛ ɛwɔ m’akoma mu. Hwehwɛ me mu, na hunu me mu dadwene, na hwɛ sɛ mmusuo kwan bi wɔ me mu anaa, na fa me si mmerɛsanten kwan so.’ Menim paa sɛ anka ɛnsɛ sɛ mekɔ wiase no mu; ɛhɔ nyɛ me tenabea. Yehowa ahyehyɛde no mu na ɛsɛ sɛ metena. Afei mebɛgye toom sɛ Yehowa nnyaw me; nea na ɛhia sɛ meyɛ ara ne sɛ mɛsan aba Yehowa nkyɛn. M’ani agye paa sɛ meyɛɛ saa!”\nSɛ wosan ba Yehowa nkyɛn a, ɔbɛgye wo\nYɛhwɛ kwan paa sɛ wo nso wobɛsan anya “Yehowa mu anigyeɛ” bio. (Nehemia 8:10) Worennu wo ho da sɛ wosan baa Yehowa nkyɛn.\nNsɛm a Wɔn a Wɔpɛ sɛ Wɔsan Ba Yehowa Nkyɛn no Bisa ne Ɛho Mmuaeɛ\nMEMFI ASE WƆ HE?\nSɛ obi yare na ne ho tɔ no a, ɔremfi ase nyɛ nneɛma a ɔyɛ daa no prɛko pɛ; ɔbɛfi ase ayɛ no nkakrankakra. Saa ara na sɛ wopɛ sɛ wosan nya ahoɔden sɛ Kristoni a, ɛsɛ sɛ wofi ase di honhom fam aduane nkakrankakra da biara. Nyɛ w’adwene sɛ wobɛyɛ biribiara prɛko pɛ. Wobɛtumi de simma kakra akenkan Bible, anaa woabɔ atie. Wobɛtumi nso asua yɛn nwoma ahorow no bi, na woakɔ jw.org wɛbsaet, anaa woakɔhwɛ nneɛma a ɛwɔ Intanɛt so wɔ tv.jw.org. Afei nso bɔ mmɔden kɔ asafo nhyiam ntɛm ara. Nea ɛsen ne nyinaa no, bɔ Yehowa mpae na srɛ no sɛ ɔmmoa wo. Bible ka sɛ, ‘To wo dadwene nyinaa gu ne so, ɛfiri sɛ ɔdwene wo ho.’—1 Petro 5:7.\n“Bere a megyaee asɛnka kɔ no, na ɛyɛ me aniwu paa sɛ mɛbɔ mpae mpo. Akyiri yi a menyaa akokoduru bɔɔ mpae no, asafo mu panyin bi baa me nkyɛn. Ɔboaa me ma mehuu sɛ Yehowa nyii n’ani mfii me so. Ɔpanyin no hyɛɛ me nkuran sɛ memfi ase nkenkan Bible da biara da. Bere a meyɛɛ saa no, menyaa akokoduru san kɔɔ asafo nhyiam. Bere bi akyi no, mefii ase kɔɔ asɛnka bio. M’ani agye paa sɛ Yehowa anyi n’ani amfi me so.”—Eeva.\nSƐN NA ASAFO NO MUFO BƐGYE ME?\nNya awerɛhyem sɛ asafo no mufo bɛgye wo fɛw so. Sɛ́ anka wɔbɛkasa atia wo anaa wɔbɛbu wo atɛn no, wɔbɛma woahu sɛ wɔdɔ wo, na wɔbɛyɛ nea wɔbɛtumi biara de ahyɛ wo nkuran.—Hebrifoɔ 10:24, 25.\n“Ná ɛyɛ me aniwu sɛ mɛsan akɔ Ahenni Asa so. Ná menhu sɛnea anuanom bɛyɛ me. Anuanom mmaa mpanyimfo a na wɔwɔ asafo no mu mfe 30 a atwam no mu baako ka kyerɛɛ me sɛ, ‘Me Ba, woaba fie!’ Saa asɛm no kaa me koma yie. Mehuu sɛ na masan aba fie ampa.”—Javier.\n“Mekɔɔ Ahenni Asa so, na metenaa akonnwa a ɛwɔ akyiri paa no so sɛnea ɛbɛyɛ a obiara renhu me. Nanso wɔn a na wɔwɔ hɔ no mu pii kaee sɛ bere a meyɛ abofra no na meba asafo nhyiam. Wɔmaa me akwaaba, na wɔyɛɛ me awaawaa atuu; ɛno ma metee nka sɛ manya asomdwoe ankasa. Ná ɛte sɛ nea masan aba fie no.”—Marco.\nDƐN NA MPANYIMFO NO BƐYƐ DE ABOA ME?\nAsafo mu mpanyimfo no ne wo bɛdi no yie. Wɔbɛkamfo wo sɛ wopɛ sɛ wosan kanyan “ɔdɔ a na wowɔ kane no.” (Adiyisɛm 2:4) Wɔbɛyi wɔn yam aboa wo ma woatenetene mfomso biara a woadi; wɔbɛyɛ saa wɔ “ɔdwoɔ honhom mu.” (Galatifoɔ 6:1; Mmebusɛm 28:13) Mpanyimfo no bɛtumi ayɛ nhyehyɛe ma obi ne wo asua ade. Ebia wɔbɛma ɔne wo asua Bɛn Yehowa anaa “Momfa Mo Ho Nsie Onyankopɔn Dɔ Mu” nwoma no. Nya awerɛhyem sɛ mpanyimfo no bɛkyekye wo werɛ, na wɔbɛboa wo akwan nyinaa mu.—Yesaia 32:1, 2.\n“Mfe nwɔtwe a megyaee asɛnka kɔ no, mpanyimfo no bɔɔ mmɔden sɛ wɔbɛboa me. Da koro, ɔpanyin bi de mfoni bi a yɛtwae kyerɛɛ me. Ɛma mekaakae nneɛma pii a bere bi na meyɛ no, na m’ani fii ase gyinaa nneɛma a na meyɛ wɔ Yehowa som mu no. Mpanyimfo no boaa me ma mesan fii me som adwuma ase bio.”—Victor.\n“Ɔbɛma Woayɛ Den”\nNnwom a ɛka koma a ɛbɛtumi akyekye wo werɛ na ahyɛ wo nkuran pii wɔ yɛn nnwom nwoma, To Dwom Ma Yehowa, no mu. Ɛbɛtumi aboa wo ma woasan afi wo som adwuma ase bio. Susu dwom a ɛto so 60 no mu nsɛm ho hwɛ. Ɛgyina asɛm a ɛwɔ 1 Petro 5:10 so. Dwom no asɛmti ne “Ɔbɛma Woayɛ Den.”\nNyankopɔn na ɔma wuhuu nokware no;\nWama woafi sum mu aba hann mu.\nYɛn Nyankopɔn hwehwɛɛ wo koma mu huu sɛ\nWorehwehwɛ nokware akyi kwan.\nWohyɛɛ bɔ sɛ wobɛyɛ n’apɛde;\nWaboa wo pɛn, na ɔbɛboa wo bio.\nNyankopɔn de Kristo bɔɔ afɔre maa wo;\nEnti obehyira wo da biara.\nWamfa ne Dɔba Kristo mpo ankame yɛn,\nƆbɛma wo ahoɔden daa nyinaa.\nNe werɛ mfi wo gyidi ne wo dɔ;\nƆbɛhwɛ n’adɔfo nyinaa ampa.\nNyankopɔn de ne Dɔba no mogya atɔ wo.\nƆbɛma woayɛ den, ɔbɛma woatim daa.\nƆbɛma wo ahobammɔ na waky’rɛ wo kwan.\nSɛ wopɛ sɛ wotie saa dwom yi ne Ahenni nnwom foforo a, kɔ NHOMA > NNWOM afã hɔ.


Meyɛ Nipa Bɛn?\nSɛ wunim wo ho na wunim nea esi w’ani so a, obiara ntumi nnaadaa wo. Obi pɛ sɛ ɔhyɛ wo ma woyɛ biribi a, wubehu nea ɛfata sɛ woyɛ.\nWo deɛ hwɛ asɛm yi: Karen kɔɔ paati bi ase. Oduu hɔ no, annu simma du mpo na ɔtee sɛ obi refrɛ no.\n“Adɛn nti na wugyina hɔ dinn saa?”\nKaren betwa n’ani a, n’adamfo Jessica na okura ntoa mmienu yi. Watu ano atene ne nsa sɛ Karen nnye baako. Karen hwɛe ara na ohui sɛ ɛyɛ nsa. Jessica ka kyerɛɛ no sɛ: “Gye w’ani kakra; adɛn, yebewu nti yɛnna? Hwɛ, wonyɛ akwadaa bio.”\nKaren mpɛ sɛ ogye, nanso ɔmpɛ sɛ Jessica bedwen sɛ n’ani mmuei. Afei nso Jessica nte sɛ mmaayewa a aka no; ɔnyɛ basabasa. Enti sɛ ɔno paa renom nsa a, ɛnde na asɛm biara nni ho. Karen kaa no ne tirim sɛ, ‘Wei nyɛ cocaine; ɛyɛ nsa kɛkɛ.’\nWone Karen a, anka wobɛyɛ dɛn?\nSɛ wubetumi asi gyinae pa a, ɛsɛ sɛ wuhu wo ho yiye. Ɛnde, dɛn na ɛkyerɛ sɛ wunim wo ho yiye? Ɛno ara ne sɛ biribiara a woreyɛ no, wobɛhwɛ ahu sɛ wunim nea woreyɛ ne nea esi w’ani so. Ɛba saa a, obiara rentumi nnaadaa wo; wubesi pi.—1 Korintofo 9:26, 27.\nƐdɛn na ɛbɛboa wo ama woasi pi? Wo deɛ hwɛ nsɛmmisa a edidi so yi.\n1 ƐDƐN NA MEBƆ MU MMƆDEN?\nWunim wo ho ne nea wobɔ mu mmɔden a, wubenya ahotoso.\nBIBLE MU NHWƐSO: Ɔsomafo Paulo kyerɛw sɛ: “Sɛ me ho nkokwawee kasa mu mpo a, mente saa wɔ nimdeɛ mu.” (2 Korintofo 11:6) Paulo tweetwee Kyerɛwnsɛm no mu tee ase yiye, enti sɛ obi de asɛm bi bɛforo no a, onhinhim. Wamma nkurɔfo nsɛm ammu n’abam.—2 Korintofo 10:10; 11:5.\nHWEHWƐ WO HO MU: Kyerɛw wo dom akyɛde anaa ade a wobɔ mu mmɔden wɔ ha. Afei kyerɛw su bi a wobɔ mu mmɔden paa. (Nhwɛso bi ni: Wudwen nnipa ho? Wo yam ye? Woka nokware? Wudi wo bere so?)\n2 ƐDƐN NA METƆ MU SIN?\nSɛ wuhu suban bɔne bi wɔ wo ho na wotenatena ho a, ɛde saa de saa na abɛyɛ wo so asɛm.\nBIBLE MU NHWƐSO: Ná Paulo nim nea ɔtɔ mu sin. Ɔkae sɛ: “Me mu de, m’ani gye Onyankopɔn mmara ho yiye, nanso mihu mmara foforo bi wɔ m’akwaa mu a ɛne m’adwene mu mmara ko na ɛfa me dommum ma bɔne mmara.”—Romafo 7:22, 23.\nHWEHWƐ WO HO MU: Ɛdɛn na wopɛ sɛ wudi so?\n3 BOTAE BƐN NA ESI M’ANI SO?\nWo deɛ hwɛ asɛm yi: Wobɛfa taksi na woaka akyerɛ driver no sɛ ontwa wo fie ho nhyia ara nkɔpem sɛ ne pɛtro bɛsa? Nyansa nnim sɛ wobɛyɛ saa; wobɛbɔ ka hunu!\nAsuade bɛn na ɛwom? Sɛ botae bi si w’ani so a, w’abrabɔ nni kyinhyia; wunim baabi a w’ani kyerɛ ne nea ɛbɛma woadu hɔ.\nBIBLE MU NHWƐSO: Paulo kae sɛ: “Mmirika a mitu no, mintu no biarabiara.” (1 Korintofo 9:26) Paulo annyaagyae ne ho amma nneɛma antwetwe no. Na botae bi si n’ani so, enti na onim baabi a n’ani kyerɛ.—Filipifo 3:12-14.\nHWEHWƐ WO HO MU: Nneɛma mmiɛnsa bɛn na wopɛ sɛ wode si w’ani so afe a ɛreba yi? Kyerɛw wɔ ha.\n4 ƐDƐN NA MIGYE DI?\nSɛ wunim wo ho na wusi pi a, wobɛyɛ sɛ dua a ne nhini awurawura asase mu; mframa bɔ sɛ dɛn mpo a etim nea etim\nSɛ wunni biribiara a wukura mu anaa wugye di a, nea ɛbɛba biara na wudi akyi. Wobɛyɛ sɛ abosomakoterɛ; wuhu kɔkɔɔ a na woadan kɔkɔɔ, wuhu tuntum a na woadan tuntum. Wo deɛ ara ne sɛ wobɛma wo mfɛfo agye wo atom. Woyɛ saa a, ɛkyerɛ sɛ wunsi pi.\nNanso sɛ wugye biribi di na wowɔ ahotoso sɛ nea wugye di no yɛ nokware a, ɛma wusi pi na wo mfɛfo ntumi ntwe wo nni wɔn akyi.\nBIBLE MU NHWƐSO: Daniel “suaee ne komam” anaa osii n’adwene pi sɛ obedi Onyankopɔn mmara so. (Daniel 1:8) Saa bere no, ɛbɛyɛ sɛ na ɔyɛ ɔbabun, na na onni n’abusuafo nkyɛn. Na onim nea ɔreyɛ; wamma obiara annaadaa no. Nea ogye di no, ɛno ara na odii akyi.\nHWEHWƐ WO HO MU: Ɛdɛn na wugye di? Nhwɛso bi ni: Wugye di sɛ Onyankopɔn wɔ hɔ? Sɛ saa a, adɛn ntia? Dɛn paa na ɛma wugye di sɛ Onyankopɔn wɔ hɔ?\nWugye di sɛ Onyankopɔn mmara betumi aboa wo? Sɛ saa a, adɛn ntia?\nWopɛ sɛ woyɛ sɛ ahaban a mframa huw no kɔ baabiara anaa dua a etim hɔ a ahum koraa ntumi no? Wopɛ sɛ woyɛ sɛ dua no a, ɛnde si pi. Wei bɛboa wo ama woabua asɛmmisa yi: Meyɛ nipa bɛn?\nHwɛ nneɛma mmiɛnsa a wode asi w’ani so a woaka ho asɛm wɔ asɛmmisa 3 no. Afei kyerɛw ade baako a wobɛyɛ adu botae no mu biara ho bosome yi.\nMmabun Bisa Sɛ—Ɛdɛn na Mede M’asetena Bɛyɛ


3, October 1938\nDubrovnik, Yugoslavia (now Krowehyia\nTereza Ana Kesovija ( pronounciation of "Tereza Kesovija" (help·info)) a ( yɛbɔdin [terě:za âna kesǒυija] yɛwoo no Ahinime bosome ne da a ɛtɔ so mmiɛnsa wɔ afe apem ahankron ne aduasa nwɔtwe mu 1938) yε odwomtoni a amanaman agye no atum sɛ recording artist wɔ Krowehyia. Sɛ woba kane Yugoslavia man no mu a na ɔka nnipa a agye din yie pa ara wɔ nnwom mu, na wagye din wɔ ne nne nhyehyɛeɛ mu ne ne akwan bebree a ɔfa so hyehyɛ ne dwom. Ɔwɔ adwuma a adi mu wɔ France. Wayɛ concert bebree wɔ awiase afanaa nyinaa, ɔka Yugoslavia nnwomtofoɔ kakra a wayɛ shows wɔ Royal Albert Hall, L'Olympia ne Carnegie Hall.\n2 Nnwom dwumadie\n2.1 Afe apem ahankron aduoson (1970s)\n2.2 Afe apem ahankron aduokron de bɛsi nnɛ (1990s to present)\n3 Nnwom dodoɔ\n4 Beaeɛ a menyaa mmoa firiiɛ\nWɔwoo Kesovija wɔ Dubrovnik na ɔnyinii wɔ Konavle ne Dubrovnik, beaeɛ a ɔnyaa ne adesua wɔ nnwomtoɔ mu kane. Ɔnyaa abasobɔdeɛ wɔ federal young musicians akansie mu wɔ Ljubljana, Slovenia. Akyire no, ɔwiee abɛn (flute) sukuu dwumadie wɔ Zagreb Music Acedemy, na sɛ sukuuni no ɔhyɛɛ aseɛ baa nnwom dwumadie a n'ani gye ho no mu. Wɔ afe apem ahankron aduosia mmienu (1962) mu no, mmerɛ kumaa bi a ɔhyɛɛ n'adwuma wasua ho adeɛ ase, ɔdii nkunim wɔ ne dwumadie a adi kan wɔ amanaman akansie mu wɔ Saint-Vincent, Italy. Wɔ saa nkumidie yi akyi no, Tereza nyaa nsrahwɛ ho kwan wɔ USSR na ɔyɛɛ nnwom mmiɛnsa EP baako a ɛne Italian nnwom maa Russian nnwom nnwumakuo kɛseɛ - Melodiya. wɔ afe apem ahankron aduosia mmiensa (1963) ne afe apem ahankron aduosia nan (1964)mu no na ɔde reyɛ nsrahwɛ wɔ USSR, Poland, Finland, Denmark, Germany, Switzerland, Norway ne Sweden. Ɔsan baa kasafonyini so (tv) so bebree wɔ saa aman yi mu.\nWɔ afe apem ahankron aduosia num (1965) mu no, otu kɔɔ France, nso na ɔntumi nka France kasa no. Ɛhɔ no ɔbgyee din paa. Ahyɛase no na ɔreto nnwom wɔ beaeɛ a wɔgye wɔn ani; na ɔtae to nnwom dodoɔ wɔ Carević anigyeɛ bea. Ɔkaa sɛ: " abosome nsia a ɛmu ɛdene, na meda so de te wisie mu kɔsi anɔpa tutuutu. Meretwɛn me dwumadie no na mennim nea me nyɛ. Na me nko ara na me te a menom sigarɛte mu sigarɛte." Wɔ afe apem ahankron aduosia nson (1967) mu no, ɔyɛɛ ne recording a adi kan "La chanson de Lara" (Lara's Theme ) firi sini Doctor Zhivago.\nNa ɛyɛ ne nkunimdie a adi kan wɔ French a ɔtɔn ne nnwom no bɛboro mpem aduonum (50,000). Album La chanson de Lara akyi no ɔyɛɛ ne French album a ɛtɔ so mmienu C'est ma, chanson ɛne nnwom "Je l'aime, je l'aime". Wɔtɔnee dodoɔ bɛboro 160,000 wɔ abɔten. Ɛne nnwom "Bien plus fort", Grace Kelly yii Tereza sɛ ɔgyina ma Monaco wɔ Eurovision 1966. Na French press tae frɛ no La bête de scène anaa Super-Dalida. Wɔ afe apem ahankron ne aduosia nwɔtwe (1968), Kesovija ne Enrico Macias bɔm dii dwuma wɔ L'Olympia wɔ Paris. Na ɛyɛ ne Olympia dwumadie a ɛtɔ so mmienu wɔ afe apem ahankron ne aduosia nsia (1966) akyi. Na wakɔ ne nsrahwɛ wɔ France awie.\nAfe apem ahankron aduoson (1970s)[sesa]\nWɔ afe apem ahankron aduoson (1970s) mu no, Tereza bɛyɛɛ nipa a wagye din wɔ waise nyinaa a na ɔregyina hɔ ama Yugoslavia ne French nnwom wɔ amanaman nyinaa mu. Wɔ Yugoslavia no, ne nnwom "Nono, moj dobri Nono" (Grandpa, My Dear Grandpa) bɛgyee din. Claudio Villa yɛɛ nnwom " ll tuo mondo", Tereza nnwom "Nono" ne Italian deɛ, ɛna Mireille Mathieu nso yɛɛ ne French deɛ, "Pour deux coeurs qui s'aiment". Ɔdii dwuma wɔ afahyɛ a agye din bebree ase ( wɔ Mexico city, Rio de Janeiro, Sopot, Palma de Majorca, Sofia, Istanbul etc.). Wɔ Yugoslavia no, wɔbɔɔ no abaso sɛ Best Female Singer of the year wɔ mfeɛ nnidisoɔ nsia mu (afe apem ahankron aduoson nan  - kɔsi afe apem ahankron aduoson nkron, ).\nNe dwumadie wɔ Yugoslavia afahyɛ mu no na ne nkunimdie na dabiara etwa toɔ. Ɔnyaa gold abasobɔdeɛ bebree ɛnam saa nti, ɔnyaa Yugoslav abasobɔdeɛ Best Record Seller mpen bebree - Golden Bird. Wɔ afw apem ahankron aduoson mmienu (1972) mu no, ɔgyinaa mu maa Yugoslavia wɔ Eurovision nnwom akansie ne "Muzika i ti" (The Music and you). Ɔtɔɔ so nkron na ɔyɛɛ French cover, "La Musique et toi". Wɔ afe apem ahankron aduoson (1970s) mu ahyɛase mu no ɔfirii Paris kɔɔ Zagreb, ɛyɛ Krowehyia (Croatia), na ɔgyaa ne French adwuma kakra too hɔ. Wɔ afe apem ahankron aduoson nwɔtwe (1978), Ɔsane baeɛ a na ɔde "Je suis née ce jour-là" nkyerɛkyerɛmu na ɛbaaeɛ.\nƆyɛɛ EMI maa French records bebree. Wɔ saa berɛ no na ɔwɔ nsrahwɛ bebree wɔ Russia, Egypt, Mexico, Japan, United States, Germany, Eastern Europe etc. Wɔ mfeɛ 70s akyi no ɔduruu ne din gye mpɛnpɛn soɔ mu. Ɔnyaa abasobɔdeɛ wɔ ne records nyinaa mu, ɔtoo nnwom maa Yugoslavia manpanyin Josip Broz Tito na na ɔyɛ nnwomtoni a n'ani gye ne ho pa ara Ne nnwom ɛgyee din paa firi afe apem ahankron aduoson (1970s) akyi ne "Što je ostalo od ljubavi", "Zaboravi ako možeš", "Sviraj mi, sviraj", "Sve se vraća sve se plaća", "Na Stradunu…", ne afoforo.\nAfe apem ahankron aduowɔtwe (1980s)\nWɔ Afe apem ahankron aduowɔtwe (1980s), ɔtoaa ne nsrahwɛ no so wɔ awiase afanaa nyinaa. Ɔsane so yɛɛ records bebree wɔ France. Ɔtoa so nyaa abasobɔdeɛ ɛsom bo wɔ Yugoslavia afahyɛ nkyekyɛmu wɔ, Zagreb, Belgrade ne nea ɛke ka ho. Ɔnyaa abasobɔdeɛ sɛ Best Yugoslavia Female Singer wɔ saa afe no mu mpen bebree ɔde golden, platinum ne diamond records bebree baa abɔnten, mmom ne dwumadie na ahia pa ara no baeɛ wɔ afe apem ahankron aduowɔtwe nwɔtwe (1988) mu, berɛ a ɔdii dwuma wɔ Olympia Hall wɔ Paris. Wɔbɔɔ no dawuro sɛ dwuma ɛte soɔ wɔ saa berɛ no mu. Kesovija wiee ne nsrahwɛ wɔ Afe apem ahankron aduowɔtwe (1980s) mu wɔ Scandinavia na ɔregyina ama Yugoslavia man bɔɔlɔbɔ kuo wɔ Italian TV berɛ a na wɔrebɔ World Cup.\nAfe apem ahankron aduokron de bɛsi nnɛ (1990s to present)[sesa]\nWɔ mfeɛ du akyi adi Yugoslavia nkyekyɛmu akyi wɔ afe apem ahankron aduokron baako (1991) mu no, na ako wɔ Yugoslavia man dada no mu bebree, a na Krowehyia (Croatian) ako ma mfahodie nso ka ho wɔ mfeɛ apem ahankron aduokron baako (1991) ne apem ahankron aduokron num (1995) ntam. Ɔde nnwom bɔɔ ho ban. Ɔyɛɛ concert bebree wɔ Italy, France ne Germany a na ɔde regye sika akɔ bɔ Croatia ho ban. Ɔyɛɛ concert no bi wɔ Zagreb a ɔne Serge Lama bɔm dii dwuma. Jacques Chirac bɔɔ Tereza abaso wɔ afe apem ahankron aduokron nkron (1999) mu no, ɔde Knighthood of High Decoration of Arts ne Culture na ɛbɔɔ no abaso. Ɔsan so nyaa Golden Chart of Humanism abasobɔdeɛ. Ɔhyɛɛ aseɛ siesie efie bɛne Dubrovnik wɔ 18th century mu. Na efie no yɛ abusua fie dada a ɛwɔ soro.\nWɔ mfeɛ mpem mu no, ɔde ne hit kɛseɛ pa ara "l ni me stra" (And I Don't Have Any Fear) na ewuraa mu. Wɔ mfeɛ mpem mmienu ne mmienu (2002) mu no, ne concert firi Olympia baa CD edition so. Saa mfeɛ mpem mmienu ne mmienu (2002) no yɛ afe hia pa ara wɔ ne adwuma mu, ɛfiri sɛ ɔne Oscar ne Grammy winner, Michael Legrand bɔm yɛɛ concert. Wɔbɔm dii dwuma ɛsɔ ani yie Les parapluies de Cherbourgh, a ɛgyee din sɛ concert of the year. Wɔ afe mfeɛ mpem mmienu ne num (2005) mu no, Keaovija dii ne mfeɛ aduanan num (45) wɔ ne dwuma yɛ mu ɔde concert Mojih 45 skalina na ediiiɛ wɔ Vatroslav Lisinski concert Hall. Ne concert a ɛtɔ so nan wɔ Olympia Concert Hall a wɔhunuu wɔ mfeɛ mpem mmienu ne nson mu (2007). Na ɛyɛ ne nsrahwɛ bio a ɛso wɔ France.\nƆno recorded ne Croatian album Zaustavi vrijeme (Stop the Time). Na ɛyɛ ne album a ɛtɔ so mmiɛnsa a enyaa dwa Croatia. Mfeɛ 2008 akyi no ɔsraa Slovenia, Macedonia, ne Boisan ne Herzegovina. Wɔ afe mpem mmienu ne du (2010) mu no, ɔtoo mfeɛ aduonum ho pono wɔ adwaso ɔde concert "Još se srce umorilo nije" wɔ Zagreb's Lisinski Concert Hall na adiiɛ. Ne first post-war concert nhyiamu wɔ Serbia no wɔtae n'akyi ara yie, faa nsɛmtwerɛfoɔ bɛboro ahanu (200). Wɔ 2011, ɔyɛɛ sɛ ɔbɛba Serbia ne Montenegro bio. Ɔyɛɛ adɔyɛ bebree, nea ɛka ho bi ne, UNESCO's gala concerts. Records dummienu (12) a ɔde baa abɔten maa Columbia Records ka ne nnwom dodoɔ ho, ne bɛyɛ LPs aduasa (30), singles aduoson (70) ne CDs dummienu (12) ma labels afoforo.\nLa chanson de Lara – EP (1966/Parlophone/Warner Music France, 2014)\nGrand prix Eurovision 1966 – EP (1966/Parlophone/Warner Music France, 2014)\nOči duše (Dallas Records, 2016)\nYɛ yi fii "https://tw.wikipedia.org/w/index.php?title=Tereza_Kesovija&oldid=62333"\nNsesae ba kratafa yi so da 20 Ogyefuo 2022, mmere 12:54.


Adɛn Nti na Ɛsɛ sɛ Yɛbɔ Mpae? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Azerbaijani Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Mongolian Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zande Zulu\nAdɛn nti na ɛsɛ sɛ yɛbɔ mpae?\nYehowa Nyankopɔn pɛ sɛ yɛne no kasa da biara na yɛka yɛn komam asɛm kyerɛ no. (Luka 18:1-7) Yɛn ho hia no, enti sɛ yɛka yɛn asɛm kyerɛ no a, otie yɛn. Yɛn soro Agya no ara aka sɛ yɛmmɔ no mpae. Enti sɛ yɛammɔ mpae a, yɛayɛ yɛn ho.—Kenkan Filipifo 4:6.\nMpaebɔ ma yɛbɛn Onyankopɔn, enti ɛnyɛ sɛ yehia biribi nko ara na ɛsɛ sɛ yɛbɔ mpae. (Dwom 8:3, 4) Sɛ yɛtaa ka yɛn asɛm kyerɛ Onyankopɔn a, ɛbɛma wabɛyɛ yɛn adamfo paa.—Kenkan Yakobo 4:8.\nƆkwan bɛn na ɛsɛ sɛ yɛfa so bɔ mpae?\nOnyankopɔn ani nnye ho sɛ yɛrebɔ mpae a, yɛkyekye ho. Saa ara nso na ɔmpɛ sɛ yɛkyere mpaebɔ bi gu yɛn tirim na yɛbɔ no bere nyinaa. Yɛrebɔ mpae a, sɛ yɛbɛkotow oo, yebegyina hɔ oo, ɛnyɛ ɛno na ehia Onyankopɔn. Nea Yehowa pɛ ne sɛ yebebue yɛn komam ne no akasa. (Mateo 6:7) Saa na tete Israelni Hanah yɛe. Ná biribi nkɔ yiye wɔ ne fie, enti ɔbɔɔ mpae. Akyiri yi, n’awerɛhow danee anigye, enti oyii ne yam bɔɔ mpae daa Onyankopɔn ase.—Kenkan 1 Samuel 1:10, 12, 13, 26, 27; 2:1.\nSɛ biribi haw yɛn a, yebetumi aka ho asɛm akyerɛ Ɔbɔadeɛ no. Yebetumi nso ada no ase wɔ nneɛma a ɔyɛ ho. Akwannya bɛn na ɛkyɛn saa? Ɛyɛ biribi a ɛnsɛ sɛ yɛtoto no ase koraa.—Kenkan Dwom 145:14-16.\nMpaebɔ Gyidi Ne Ɔsom\nText Baabi a wubetumi atwe nneɛma akenkan ƆWƐN-ABAN July 2014 | Adɛn na Nneɛma Bɔne To Nnipa Pa?\nAudio Baabi a wubetumi atwe nneɛma abɔ atie ƆWƐN-ABAN July 2014 | Adɛn na Nneɛma Bɔne To Nnipa Pa?


Bible Mu Nsɛm Noa Pam Adaka - Yehowa Adansefo Intanɛt Dwumadibea\nNA NOA wɔ yere ne mmabarima baasa. Na wɔfrɛ ne mma no Sem, Ham ne Yafet. Na wɔn mu biara wɔ yere. Enti na nnipa baawɔtwe na wɔwɔ Noa abusua mu.\nAfei Onyankopɔn maa Noa yɛɛ biribi a ɔnyɛɛ bi da. Ɔka kyerɛɛ no sɛ ɔmpam adaka. Na adaka no te sɛ ɛhyɛn kɛse, nanso na ɛsɛ adaka a ɛsõ na ɛware. Onyankopɔn kae sɛ, ‘Yɛ no nsɛmso abiɛsa, na yɛ mpia wɔ mu.’ Ná mpia no yɛ Noa ne ne fifo dea, ne baabi a wɔde mmoa ne aduan a ebehia wɔn nyinaa no begu.\nOnyankopɔn ka kyerɛɛ Noa sɛ ɔnyɛ adaka no sɛnea nsu ntumi nkɔ mu. Onyankopɔn kae sɛ: ‘Mede nsuyiri kɛse rebɛsɛe wiase nyinaa. Obiara a onni adaka no mu no bewu.’\nNoa ne ne mma tiee Yehowa na wofii ase pam adaka no. Nanso nnipa a aka no serewee ara kwa. Wɔkɔɔ so yɛɛ bɔne. Bere a Noa kaa nea Nyankopɔn bɛyɛ kyerɛɛ wɔn no, wɔn mu biara annye anni.\nAdaka no pam gyee bere tenten efisɛ na ɛsõ. Nanso, mfe pii akyi no, wowiei. Afei Onyankopɔn ka kyerɛɛ Noa sɛ ɔmfa mmoa no mmra adaka no mu. Onyankopɔn kae sɛ ɔmfa mmoa no mu binom abien abien, onini ne ɔbere. Na ebinom de, ɔkae sɛ ɔmfa ason ason. Afei nso Nyankopɔn ka kyerɛɛ Noa sɛ ɔmfa nnomaa no nyinaa bi mmra adaka no mu. Noa yɛɛ nea Onyankopɔn kae no pɛpɛɛpɛ.\nAkyiri yi, Noa ne ne fifo nso kɔɔ adaka no mu. Afei Onyankopɔn too pon no mu. Noa ne ne fifo twɛnee wɔ mu. Fa no sɛ woka wɔn ho wɔ adaka no mu retwɛn. So nsuyiri bɛba ampa sɛnea Onyankopɔn kae no?\nNnipa baahe na na wɔwɔ Noa abusua mu, na dɛn ne ne mmabarima baasa no din?\nAde a na Noa nyɛɛ bi da bɛn na Onyankopɔn kaa sɛ ɔnyɛ, na dɛn ntia?\nNoa nkurɔfo no yɛɛ wɔn ade dɛn bere a ɔkaa adaka no ho asɛm kyerɛɛ wɔn no?\nDɛn na Onyankopɔn ka kyerɛɛ Noa sɛ ɔnyɛ mmoa no?\nBere a Onyankopɔn too adaka no mu no, na dɛn na ɛsɛ sɛ Noa ne ne fifo yɛ?\nKenkan Genesis 6:9-22.\nDɛn na ɛmaa Noa yɛɛ nokware Onyankopɔn no somfo a ɔda nsow? (Gen. 6:9, 22)\nYehowa te nka dɛn wɔ nsɛmmɔnedi ho, na ɔkwan bɛn so na ɛsɛ sɛ ɛka anigyede a yɛpaw? (Gen. 6:11, 12; Dw. 11:5)\nƆkwan bɛn so na yebetumi asuasua Noa wɔ bere a wɔnam Yehowa ahyehyɛde no so ama yɛn akwankyerɛ no? (Gen. 6:22; 1 Yoh. 5:3)\nKenkan Genesis 7:1-9.\nƐsɛ sɛ sɛnea Yehowa buu Noa a ɔnyɛ pɛ no sɛ treneeni no hyɛ yɛn nkuran wɔ ɔkwan bɛn so nnɛ? (Gen. 7:1; Mmeb. 10:16; Yes. 26:7)